Ibišević “olakšan” za 20.000 eura - Portal 072info\nIbišević “olakšan” za 20.000 eura\nNjemački Štutgart je sankcionisao reprezentativca Bosne i Hercegovine sa 20.000 eura zbog udaranja igrača Augsburga.\nNakon što je Vedad Ibišević dobio kaznu od pet utakmica neigranja u Bundesligi zbog udaranja “šakom u glavu” protivničkog igrača Jana Inglera Karlsen-Brakera, uslijedila je sankcija i od strane kluba.\n“Švabe” su odlučile da nesportski potez Ibiševića bude sankcionisan sa 20.000 eura, koje će centarfor “zmajeva” morati da uplati u humanitarne svrhe, prenose njemački mediji.\nVedad je ove sezone odigrao 20 utakmica u njemačkom šampionatu i postigao 10 golova, ali njegov Štutgart se na tabeli nalazi na 14. mjestu, sa samo dva boda viška u odnosu na timove u zoni ispadanja.\nVIDEO: Rafa čačka stražnjicu 30 sekundi, a vi samo gledate


POPOV: NAJAVLJENA DEKLARACIJA LIČI NA PRIPREMU ZA NOVI BALKANSKI RAT\nDirektor Centra za regionalizam Aleksandar Popov rekao je da se najavljena “Deklaracija o opstanku nacije” naslanja na postojeće tendencije u regionu da se “teritorijalno zaokruže nacionalne države na ovim prostorima”.\nOn je u razgovoru za Autonomiju rekao da deklaracija koju su najavili Aleksandar Vučić i Milorad Dodik – nastavlja tamo “gde se stalo devedesetih zaključenjem Dejtonskog sporazuma”.\n“Takve tendencije su u više navrata podsticane i iz inostranstva, pa smo prošle godine imali predlog Timoti Lesa u časopisu Forin afers da treba stvoriti nacionalno zaokružene države – veliku Srbiju, veliku Hrvatsku i veliku Albaniju, da bi se obezbedio trajan mir na Balkanu”, rekao je Popov.\nOn međutim dodaje da “svaki laik zna” da se ovakvo prekrajanje granica može ostvariti samo na nekoj mirovnoj konferenciji nakon rata.\n“U tom smislu i najavljena deklaracija, nakon Tiranske platforme, deluje kao priprema za novi balkanski rat”, rekao je Popov.\nPodsetimo, na sastanku Aleksandra Vučića s predstavnicima Srba iz regiona 4. avgusta doneta je odluka da na jesen bude doneta zajednička Deklaracija Srbije i Republike Srpske o delovanju za opstanak srpske nacije i srpskog naroda.\nPredsednik RS Milorad Dodik izjavio je za Večernje novosti da je cilj Deklaracije Srbije i RS da se izbegnu nova stradanja Srba, ojača njihov nacionalni identitet i nacionalne države Srbija i RS.\nDodik je kazao da će u toj deklaraciji biti navedene sve aktivnosti koje treba sprovesti da bi se održala srpska nacija, povećao njen državni kapacitet i zaštitile sve srpske zajednice u regionu i čitavom svetu.


Injac: Crna Gora će nastaviti da doprinosi stabilnosti Kosova - Politika\nSASTANAK SA KOMANDANTOM KFOR-A\nMinistarka odbrane dr Olivera Injac sastala se sa komandantom KFOR-a general-majorom Frankom Federičijem.\n“U fokusu razgovora bila je kontinuirana saradnja Crne Gore i KFOR-a, koja je u prethodnom periodu dodatno unaprijeđena angažovanjem predstavnika Ministarstva odbrane i Vojske Crne Gore na Kosovu. Tom prilikom, sagovornici su se osvrnuli i na trenutnu bezbjednosnu situaciju na Kosovu, saglasivši se da prisustvo KFOR-a značajno doprinosi očuvanju mira i stabilnosti, uz naglasak da je područje Zapadnog Balkana neraskidivi i integralni dio evropske i transatlantske zajednice”, saopšteno je iz Ministarstva odbrane.\nOsvrnuli su se na situaciju u vezi sa pandemijom virusa COVID 19, zaključivši da su savezničke države pokazale visok stepen solidarnosti i jedinstva.\n“Međusobna saveznička podrška i pomoć u doba pandemije predstavljaju dokaz spremnosti NATO-a da se prilagodi svim okolnostima i ujedno pruži efikasan odgovor na sve oblike izazova i prijetnji. U kontekstu borbe protiv posljedica izazvanih pandemijom, ministarka odbrane je uputila zahvalnost NATO snagama na Kosovu na pruženoj logističkoj podršci prilikom isporuke medicinske pomoći Crnoj Gori od strane njenih saveznica”, rekli iz resora odbrane.\nGeneral-major Federiči naglasio je da je bezbjednosna situacija na Kosovu generalno stabilna, ali da uvijek postoje izazovi sa kojima se KFOR suočava na terenu.\nTagovi: Kosovoministarstvo odbraneOLIVERA INJAC


Nadomak revolucionarnom otkriću: pomoću matičnih ćelija, novi će zubi izrasti za 9 nedelja - Estetic\nNadomak revolucionarnom otkriću: pomoću matičnih ćelija, novi će zubi izrasti za 9 nedelja\nEstetic » Estetska stomatologija » Nadomak revolucionarnom otkriću: pomoću matičnih ćelija, novi će zubi izrasti za 9 nedelja\nViše od četvrtine odraslih osoba izgubi sve svoje zube do 74. godine. Dentalni implanti mogu biti rešenje problema, ali određen broj pacijenata teže se na njih prilagođava . Međutim, nova tehnika može pomoći ljudima da im izrastu novi zubi za samo 9 nedelja i to uz pomoć vlastitih matičnih ćelija\nPrema magazinu Journal of Dental Research, istraživači su izveli eksperiment na 22 štakora. Nakon što su faktori rasta implantirani u usta štakora, nov koštani materijal regenerisan je i integriran unutar devet sedmica. Istraživači tvrde kako je ovo prvi put da se ovakve strukture regenerišu u živom organizmu.\nUkoliko se ovaj tretman pokaže uspešnim biti će to jedan od najuspješnijih medicinskih poduhvata, ali i savršeno potpuno prirodno rešenje za izgradnju novog zuba pomoću matičnih ćelija. Univerzitet Columbia koji je izvršio ova istraživanja podnio je patentne prijave za svoju novu tehnologiju i traži načine kako učiniti proces komercijalno dostupnim.\nDo tada, dentalni će implanti biti najbolja zamena za izgubljeni zub.


Vlada da počne da primenjuje Pariski sporazum izradom ambiciozne klimatske strategije - Energija, klima i životna sredina\nBRISEL / BEOGRAD, 4. novembar 2016 - Pariski sporazum o klimatskim promenama danas stupa na snagu, dok u ponedeljak 7. novembra počinje 22. Konferencija UN o klimatskim promenama, gde će se diskutovati detalji primene Pariskog sporazuma. Tim povodom, organizacije okupljene u Koaliciju 27  i RES Fondacija  pozivaju Vladu i Parlament Srbije da hitno pristupi ratifikaciji Pariskog sporazuma, ali i pokaže spremnost na njegovu odlučnu primenu razvijanjem ambiciozne Nacionalne strategije za borbu protiv klimatskih promena.\nU do sada nezapamćenom izrazu političke volje i jedinstva širom sveta, oba uslova su ispunjena. Tako Pariski sporazum stupa na snagu danas, 4. novembra, manje od godinu dana nakon što je usvojen. To je jedan od rekorda za najbrže stupanje na snagu jedne globalne konvencije. Sada je vreme da se Sporazum prevede u niz aktivnosti koje će omogućiti dostizanje postavljenih ciljava, počevši od izrade planskih dokumenata za borbu protiv klimatskih promena.\n“Pariski sporazum stupa na snagu u vreme kad Srbija razvija Nacionalnu strategiju za borbu protiv klimatskih promena. To je jedinstvena prilika da aktuelna Vlada pokaže da je zrela da ponudi ozbiljne alternative aktuelnoj energetskoj strategiji koja planira proširenje kapaciteta na ugalj i njihov rad nakon 2050. godine. U današnjim uslovima na tržištu uglja i električne energije, ovakva politika može skupo koštati građane Srbije. ” rekao je Zvezdan Kalmar iz organizacije CEKOR.\nPariski sporazum stupa na snagu samo nekoliko dana pre početka velike UN konferencije o klimi, koja se održava od 7-18. novembra u Marakešu. U Marakešu će se raspravljati o detaljima primene Pariskog sporazuma, odnosno o merama koje će omogućiti drastično smanjenje emisija gasova staklene bašte u narednim godinama .\nDržave koje sporazum još nisu ratifikovale – poput Srbije – pravno gledano neće moći aktivno da utiču na odluke donesene na ovoj konferenciji a koje se tiču detalja njegove primene.\n“Srbija treba da hitno ratifikuje Pariski sporazum, kako bi se što pre uključila u diskusije oko mera njegove primene i počela da se priprema za punu primenu sporazuma. Takođe je neophodno da se, do kraja 2018. godine, revidira postojeći cilj za smanjenje emisija gasova sa efektom staklene bašte, koji mora biti značajno veći, imajući u vidu potencijal obnovljivih izvora energije i energetske efikasnosti u Srbiji.” – zaključila je Dragana Mileusnić iz Mreže za klimatsku akciju Evropa (Climate Action Network Europe).\nZvezdan Kalmar, CEKOR, zvezdan@bankwatch.org, +381 65 552 3 191\nDragana Mileusnić, Climate Action Network Europe, dragana@caneurope.org, +32 471 438 442\n Koalicija 27 je grupa nevladinih organizacija koja zagovara i podstiče učešće javnosti u procesu pristupnih pregovora RS sa EU i predlaže rešenja koja će doprineti zaštiti i unapređenju životne sredine i kvalitetu života građana. Organizacije udružene u Koaliciju 27 su Alternativa za bezbednije hemikalije, Beogradska otvorena škola, Centar za ekologiju i održivi razvoj, Centar za unapređenje životne sredine, Mreža za klimatske akcije Evrope (CAN Europe), Društvo za zaštitu i proučavanje ptica Srbije, GM Optimist, NVO Fraktal, Mladi istraživači Srbije i Svetska organizacija za prirodu.\n RES Fondacija radi na umrežavanju i uspostavljanju partnerstava između javnog, privatnog i civilnog sektora kako bi se obezbedila javna dobra i usluge za vitalne zajednice. Za više detalja pogledajte: http://www.resfoundation.org/\n Za više informacija o konferenciji u Marakešu, pogledajte:


Nebojša Zelenović: Moramo da nastavimo da vršimo pritisak na Vučića svaki dan – На вези\nNebojša Zelenović: Moramo da nastavimo da vršimo pritisak na Vučića svaki dan\nGradonačelnik Šapca i lider stranke Zajedno za Srbiju Nebojša Zelenović rekao je danas da se nastavlja svakodnevni opozicioni i građanski pritisak na predsednika Srbije Aleksandra Vučića i da neće odustati u tome, kao i da veruje da će se izboriti za slobodne izbore u Srbiji.\nZelenović je na današnjoj predaji dežurstva od strane Stranke Zajedno za Srbiju i Pokreta slobodnih građana sindikatu „Sloga“ u opozicionoj „Slobodnoj zoni“ u Pionirskom parku, kazao da opozicija i građani moraju da nastave pritisak na predsednika Vučića svaki dan.\n„Pobunjena Srbija svakog dana ovde u Pionirskom parku ima svoju zonu slobode, sa idejom da Vučić ispuni zahteve protesta ‘Jedan od pet miliona’. Tu smo svi zajedno, ujedinjena opozicija i svi oni koji su nezadovoljni ovim režimom“, rekao je Zelenović prilikom predaje dežurstva sindikatu Sloga i dodao da su za tih 24 sata pokušali građanima da objasne kako i na koji način može da se organizuje državna politika, na osnovu iskustva grada Šapca.\nOn je kazao da su u „Slobodnoj zoni“ pričali o proizvodnji jagoda u šabačkom kraju, kao i tribinu o kulturi i kulturnoj politici Srbije i o tome šta sve može da se uradi kad se investira novac u kulturu.\n„Naš svakodnevni pritisak na Vučića se nastavlja, nema odustajanja. Verujem da ćemo se izboriti za slobodne izbore u Srbiji. Verujem da ćemo imati priliku da se slobodno glasa, da imamo slobodne medije. Pozivam sve građane da dođu u zonu slobode i da nastave svoje proteste, kako u Beogradu, tako i širom Srbije, do pobede“, rekao je Zelenović.\nNa tribini o modelima razvoja kulturne politike govorili su član gradskog veća u Šapcu zadužen za kulturu Igor Marsenić, direktorka Šabačkog pozorišta Milena Bogavac, direktorka Narodnog muzeja u Šapcu Nela Tonković i predsednik Odbora za kulturu u Pokretu slobodnih građana Vladimir Pajić.\nOva vest Nebojša Zelenović: Moramo da nastavimo da vršimo pritisak na Vučića svaki dan je objavljena na Savez za Srbiju.\n← Шри Ланка: Спор на Фејсбуку довео до каменовања џамија\nМИЛИЧИНИ СПАРТАНЦИ ОВОГ ВИКЕНДА ОСВОЈИЛИ 14 МЕДАЉА У БЕОЧИНУ →


Evropske institucije iz prve ruke - EU Delegacija u Srbiji\nEvropske institucije iz prve ruke\nBy Nebojsa objavljeno\t 04/09/2019 Vesti\nNajbolji srednjoškolci beogradske opštine Stari grad ove nedelje su u poseti Briselu, a više o dnevnom funkcionisanju Evropske unije i njenih institucija mogli su da saznaju od šefa Delegacije EU u Srbiji, ambasadora Sema Fabricija.\nRadoznali učenici prethodnih dana posetili su Evropsku komisiju i Evropski parlament, gde su čuli kakva je politika za mlade u EU i kakve su mogućnosti za studiranje u zemljama članicama preko programa poput Erazmus+.\n„Mislim da je ovo putovanje važno, koliko razumem, neki od njih nikada nisu putovali van Srbije. Imaju mogućnost da uživo vide grad Brisel, koji su do sada viđali samo u vestima. Mogu da se upoznaju kakav je zaista ovaj grad. Mislim da je veoma važno da vide i kako funkcionišu institucije u njemu, ovo je prestonica Evropske unije“, rekao je ambasador Fabrici, koji se u glavnom gradu Belgije nalazi na sastanku šefova delegacija iz celog sveta, u organizaciji EEAS.\nVažno je za za studente, ali i uopšte za ljude iz Srbije da dođu u Brisel i da se upoznaju sa gradom, sa institucijama, da vide šta Evropska unija, rekao je šef Delegacije EU u Srbiji @FabriziSem obraćajući se najboljim učenicima sa Starog grada u Briselu #EUzaTebe pic.twitter.com/ByhpO1KhUk\n— EU info centar (@EUICBG) September 4, 2019\nEU za sportiste Dimitrovgrada


Žule, politički liferant – lažni parking inkasant!? - Embargo\nŽule, politički liferant – lažni parking inkasant!?\n5 фебруара, 2019 5 фебруара, 2019 admin\t0 Comments\nKada su dosovci revolucijom srušili vlast Slobodana Miloševića u Srbiji, patentirali su nešto novo do tada nezabeleženo: A, to je deobu takozvanog političkog plena zvanog javna preduzeća i sve druge državne ustanove koje su na bilo koji način donosile prihode…\nTakav običaj zadržao se još u onim opštinama, lokalnim sredinama u kojima su i dalje „restlovi dosmanlija“ na vlasti, poput recimo grada Šapca!? Tako je u miraz „demokratska“ šabačka vlast dodelila novoformirano JKP „Parking Šabac“ svom koalicionom partneru, stranci SPO, koju je predvodio lokalni advokat, kolega u svakom pogledu Dušana Petrovića – čuveni Živojin Vuletić, zvani Žule!? On je inače i šef odborničke grupe vladajuće većine u gardskoj Skupštini, veoma bitan čovek gradoančelnika Zelenovića i uz Čonjagića drugi stub nosač ove „ šićardžijske interesne“ vladajuće družine…\nŽule, kao savki dobri saradnik i prijatelj i emotivac, odmah je na rukovodeća mesta u JKP „Parking Šabac“ postavio „espeovce, prvoborce“, ali je mesto zamenika direktora sačuvao za Jasminku (Jasnu) Đoković, kako se tvrdi nezvanično, njegovu nevenčanu suprugu?!\nSvi u Šapcu znaju da je svako javno preduzeće koje se bavi naplatom parkiranja veoma profitabilno, pa je to bilo sigutrno i ovo šabačko. Ali, za Žuleta i ekipu izgleda da je to bilo premalo? Kakve oni imaju koristi od naplate parkiranja i slivanja para u gardsku kasu? Po onome što su, kako se tvrdi, baš nikakve!? Ako se ne računaju „debele“ plate…\nDosetila se „Vukova braća po ideologiji i zanatu“ kako da za sebe obezbede „ekstra platu“, nešto slično kao neki poveći džeparac i to na račun građana Šapca i naravno na štetu gardske kase?\nEvo šta su radili: Organizovali su nelegalnu naplatu parking prostora u vremenu 2012-2014.godine, koja je bila apsolutno nezakonita i u suprotnosti sa opštinskom odredbom o naplati parkinga na javnim aprkiralištima na teritoriji grada Šapca! Dosetili se, sledećeg: ako je mesečna karta za parkiranje na teritoriji grada 2.000 dinara, dvojica radnika, ( „Ćobo“ i „Relja“), kako se isitna nezvanično priča u ovoj firmi – dobili su zaduženje sa vrha firme, da prodaju divlje mesečne karte za parkiranje koje su bile duplo jeftinije od zvaničnih: samo 1.000 dinara.!?\nLepo akterima ove podvale. Lepo građanima koji su spremni na uštedu makar ona bila i nelegalna, jer je teško poverovati da oni nisu znali da je ova kartica falš!?\n– Kako bi imali kontrolu kome su sve dali takvu karticu, oni su u jednoj lokalnoj štampariji u gradu, izrađivali stiker napelpnicu za svaki mesec posebno i onda su je lepili na zadnji deo auta – tvrdi dobro obavešteni izvor Embarga iz Šapca. – To je bilo potrebno kako bi kontrolori sa ulice tokom redovnih kontrolora znali da je to ta divlja kartica i da ne kažnjavaju njihove vlasnike!? U isto vreme, „braća Ćobo i Relja“ su na taj način imali evidenciju koliko je prodato tih duplo jeftinijih parking nalepnica…\nI tako je nekih dve godine ekipi iz „Parkinga Šabac“ svakoga meseca „kapljucala“ velika lova, lako zarađena, mimo svih zvaničnih protokola i evidencija… Pare su uzimane u kešu! Milina jedna! Upućeniji tvrde, da je deo para nošen „glavnom šefu“, dok je ostatak deljen među organizatorima na ravne časti!?\nPrema priči upućenijih u ta nezakonita dešavanja, broj nalepnica koji se mesečno delio vozačima kretao se od 150 do 200 komada, puta 1.000 dinara, pa puta 12 meseci… Dolazimo do veoma ozbiljne cifre crne love za koju je bio oštećen budžet grada Šapca… I sve je to trajalo minimum dve godine!\n– I nije samo to „trulo u Žuletovoj firmi“ – tvrdi naš izvor iz Šapca. – Treba ih pitati čiji je plac, preko puta zgrade opštine Šabac u delu grada koji se zove Centar 1, koji je uređeni parking prostor? Da nije vlasništvo istog ovog Živojina Vuletića,koji je potom iznajmio „za debele pare“ JKP „Parking Šabac“?!\nDo zaključenja ovog teksta nismo uspeli da dobijemo reagovanje nadležnih iz „Parkinga Šabac“, ali verujemo, da ćemo u najskorije vreme dobiti, bilo kakve odgovore od direktora ovog komunalnog preduzeća?\n← Zbog Srbije moramo reći: Prevršila je dara meru!\nMržnja i pretnje →\nDali „besu“ da će srušiti Vučića?!\n1 јула, 2017 admin\t0\nDodeljene plakete „Festovih 50“ u Skupštini grada Beograda – VESIĆ: Fest je jedna od najznačajnijih tradicija u gradu (FOTO)\n23 септембра, 2020 23 септембра, 2020 admin\t0\n7 октобра, 2021 admin


FBiH: U protekla 24 sata registrirano 15 slučajeva COVID-19, nisu prijavljeni smrtni ishodi - Federalno ministarstvo zdravstva: COVID19\nFBiH: U protekla 24 sata registrirano 15 slučajeva COVID-19, nisu prijavljeni smrtni ishodi\nObjavljeno: 16.07.2021 ; Ažurirano: 16.07.2021\nPrema podacima Zavoda za javno zdravstvo FBiH (ZZJZ FBiH), u Federaciji BiH u protekla 24 sata (do 12h) prijavljeni su rezultati testiranja 1.404 uzorka, od čega je 15 pozitivno na COVID-19. Novi slučajevi registrirani su u Hercegovačko-neretvanskom, Zeničko-dobojskom, Posavskom i Kantonu Sarajevo.\nU Federaciji BiH do sada su testirana ukupno 734.084 uzorka, a COVID-19 je potvrđen kod 134.192 osobe.\nU protekla 24h, u Federaciji BiH nisu prijavljeni smrtni ishodi. S današnjim danom, broj smrtnih ishoda na području Federacije BiH je 5.535.


Vesti > Ministarstvo za dijasporu, kompanija BIS IT Reciklažni centar i Pakom, donirali 15 notebook računara\nMinistarstvo za dijasporu, u saradnji sa liderom u reciklaži IT opreme, BIS IT reciklažnim centrom i jednom od vodećih srpskih informatičkih kompanija u regionu Pakom Grupa obezbedilo je računare profesorima sa ciljem da im omogući efikasnije sprovođenje nastave srpskog jezika za najmlađe pripadnike naše dijaspore u Švajcarskoj.\n- Jedan od najvažnijih prioriteta Ministarstva za dijasporu je očuvanje srpskog jezika i ćiriličkog pisma u inostranstvu i ovakva vrsta podrške u edukaciji naših mladih ljudi, koji su čuvari srpske kulture i tradicije, trebalo bi da bude obaveza kako države tako i svih ozbiljnih kompanija u našoj zemlji, izjavio je Krivokuća.\n- S obzirom na dugoročnu i veoma kvalitetnu saradnju sa Ministarstvom za dijasporu veoma rado smo poklonili 10 refabrikovanih notebook računara profesorima u Cirihu. Moja supruga je Engleskinja, i imamo dvoje dece školskog uzrasta, zato poznajem potrebu da na bilo koji način stimulišemo najmlađe iz dijaspore da savladaju srpski jezik i pismo. Obrazovanje je uvek prioritet, meni lično a i mojoj kompaniji. U prilog tome govore i stotine dece iz osnovnih škola u Srbiji kojima smo, na sličan način, pomogli u prethodnih godinu dana, naglašava Jovica Božić, vlasnik kompanije BIS IT reciklažni centar.\n-Na poziv Ministarstva za dijasporu, da učestvujemo u ovom projektu, odmah smo se odazvali, jer je ideja o informatičkom opismenjavanju naših mladih ljudi u dijaspori, jedan od prioriteta. Uprkos ekonomskoj krizi koja je pogodila našu privredu, kompanije u Srbiji i dalje trebaju da razvijaju svest o društvenoj odgovornosti. Vodeći se tom idejom, Pakom Grupa već dugi niz godina učestvuje u raznim projektima ovog tipa” - izjavio je Nenad Đinđić, izvršni direktor Pakom Grupe.


Njemačka: Odbijeni azilanti mogu da dobiju novčanu pomoć\nOsobe kojima nije odobren azil mogu da se prijave za pomoć u iznosu do 3.000 eura ukoliko se dobrovoljno odluče za povratak u matične države, saopšteno je danas iz njemačkog Ministarstva unutrašnjih poslova.\nU saopštenju se navodi da porodice koje se vraćaju kući mogu da se prijave za robu i usluge u vrijednosti do 3.000 eura, a pojedinci u matičnim državama mogu da dobiju robu i usluge u vrijednosti od 1.000 eura.\nU saopštenju se ističe da su nove beneficije produžetak postojećeg programa podrške pokrenutog u februaru.\nNjemačka Vlada pokušava da pojača dobrovoljne odlaske osoba kojima je odbijen zahtjev za azil pošto se ta zemlja suočava sa prilivom od skoro milion migranata pristiglih 2015. i 2016. godine iz zemalja poput Sirije, Afganistana i Iraka.\n- Ukoliko se odlučite za dobrovoljni odlazak do kraja februara možete dobiti ne samo početnu pomoć već i za troškove smještaja u prvoj godini povratka u matičnu državu - rekao je njemački ministar unutrašnjih poslova Tomas de Mezijer za dnevnik "Bild".\nNjemačka: Na protestima protiv ekstremne desnice povrijeđeni policajci\nNa Božićnom vašaru u Njemačkoj pronađena eksplozivna naprava, evakuirano stanovništvo\nBalkanci uhapšeni u Frankfurtu zbog uzgajanja marihuane\nTajna veza soje i raka dojke 03.12.2017 15:43\nFK Novi Grad osvojila treće mjesto na turniru u Vitezu: Među ovim mališanima su novi Džeko i Ibišević 03.12.2017 16:06\nPrvo uboden nožem pa dokrajčen šrafcigerom\nOmlet sa špinatom i gljivama\nAmar Gile snima novu pjesmu: Otkrio jedan detalj\nPrijedor: Na više lokacija u gradu izbušene gume na automobilima


Novi logo Diznilenda oduševio internet (FOTO/VIDEO) - Aktuelnosti US\nDizniju definitivno nisu nepoznata prelepa dizajnerska rešenja, pa tako ne čudi što je novi logo kompanije pobrao brojne komplimente širom interneta.\nS obzirom na to da će Diznilend u Parizu sledeće godine „napuniti“ 30 godina, tematski park je najavio svoju proslavu video zapisom na društvenim mrežama koji je sadržao višeznačni logotip nove godišnjice.\nNovi logo Diznilenda oduševio internet\nDiznilend u Parizu puni 30 godina\nJedan obožavalac je istakao da mu je draži logotip 30. godišnjice od 25. – i potpuno se slažemo. Volimo kako ovaj jednostavan dizajn koji uključuje broj 30 predstavlja zdrav povratak na poreklo Diznija sa ušima Miki Mausa.\nGodišnjica smrti Merilin Monro – mit koji ne umire (FOTO)\n12. aprila 1992, Diznilend Pariz je prvi put zvanično poželeo dobrodošlicu gostima nakon godina maštanja, planiranja i razvoja kako bi magični san Volta Diznija oživeo u Evropi. Tri decenije kasnije, tematski park je nastavio da se širi novim pričama, likovima i avanturama, postajući turistička destinacija broj jedan u Evropi.\nIZVOR: BIZLIFE I FOTO: DISNEYPARKS\nTags: 30 godinadisneyland parisdizni logodiznilend u parizuGodisnjicamagicni svet volta diznijanovi logoturisticka destinacijaWalt Disney\nŽivotinje u zoološkom vrtu u Brukfildu primile vakcine protiv kovida\nZbog straha od pucnjave zatvorena srednja škola u Sent Džonu


Ako na trenutak, pozajmimo ideju putovanja vremeplovom, u koji bi smestili osnivače pojedinih poznatih sistema mišljenja, interesantno bi bilo propratiti njihove doživljaje pri susretu sa svojim evoluiranim idejama.\nKakvi bi, recimo, bili utisci Frojda pri susretu sa savremenim strujanjima u psihoanalitičkoj misli? Verovatno baš i nije shvatljivo kako je moguće primiti radikalne, revolucionarne promene perspektiva i pri tom sačuvati doživljaj kontinuiteta i koherentnosti pojedinih konstitutivnih ideja. Koliko bi mu bilo potrebno vremena da sagleda sve promene koje su nastale sa novim saznanjima u nauci i tehnologiji, da sabere iskustva pojedinih autora nastavljača i uopšte gledano, promene na svim društvenim nivoima? Da li bi mogao da prihvati zbivanja u okviru psihoanalize, a da se ne zapita šta li se to desilo sa svetom i ljudima uopšte?\nU svojoj knjizi Kratka Istorija Progresa, Ronald Wright, poznati arheolog-istoričar, otkriva kako u neverovatno kratkom vremenskom periodu od 5 do 6 hiljada godina od nastanka prvih civilizacija (u odnosu na 2 miliona godina od kako se pretpostavlja uspravljanje pračoveka), su iznedrene toliko raznovrsne kulture. Tim zanimljivije jer na sasvim različitim lokacijama u slično vreme nastaju toliko drugačije civilizacije, istovremeno koncipirane na sličnim strukturno-konstitutivnim principima ( raspodeli moći, sa vladaocima i različitim socijalnim strukturama i odnosima, vojskom, sličnim načinima privredjivanja, potrebom za verovanjima, ritualima,običajima…).\nPosebno zanimljivi su njegovi osvrti na stare ciivilizacije koje su evoluirale sopstvene mitove i legende neretko do vlastitog uništenja. Često slepo gradeći nove konstrukcije sve bledjih racionalizacija i iracionalnih projekcija ne bi li po svaku cenu sačuvali postojeća verovanja koja su izjednačavali sa stvarnošću.\nZapitamo li se kako je to današnjih dana, dovoljno je da propratimo glavne svetske vesti…\nIzgleda da (r)evolucija saznanja o čoveku prilično sporo menja i njegovu ćud, što ostavlja mesta raznim psihoterapijskim pravcima ….Verovatno bi to godilo Frojdu, ili bi ga možda učinilo još većim pesimistom (nego što je bio nakon I Svetskog Rata).\nPosted by Melita Janošev at 01:34\nKako na brzinu pobeći od ‘lošeg’ sebe i postati ne...\nStaromodni vs. postmoderni


"Dan D" za KK Partizan - RTV Doboj\nKošarkaški klub Partizan danas, s početkom u 15 časova održaće važnu konferenciju za novinare, najavljeno je iz Upravnog odbora kluba.\nPredsjednik kluba Ostoja Mijailović obratiće se novinarima i javnosti kako bi saopštio dalji plan Partizana, odnosno da li će naredne godine igrati u Evrokupu ili FIBA Ligi šampiona.\nDileme ne bi trebalo da bude, Evrokup je takmičenje koje donosi učešće u Evroligi u kojoj se takmiče najbolji klubovi Evrope, međutim pojedini u klubu su navodno za napuštanje kompanije EKA koja stoji iza EL-a i EK-a.\nKako je prije dva dana saopšteno na sajtu kluba, pod tačkom četiri, UO je nakon tročasovne rasprave donio odluku da podrži prijedlog kojim se ovlašćuje Ostoja Mijailović da do petka donese odluku o budućem putu KK Partizan i to saopšti javnosti.\nDodaje da su nakon veoma konstruktivne rasprave, članovi UO, koji ujedno čine predstavnike većine sponzora kluba, iznijeli su podijeljena mišljenja o pitanju budućnosti kluba, gdje se određeni broj članova izjasnio za prelazak u takmičenja pod okriljem FIBA, dok su se drugi izjasnili za ostanak pod okriljem EKA.\nPartizan je, sada već, prošle sezone bio najbolja ekipa u Evrokupu, ali je ostao bez Evrolige jer je prvi čovjek Đordi Bertomeu odlučio da poništi takmičarsku godinu i ponovi istu, sa istim učesnicima (u Evroligi), naredne sezone.


Narko-trgovci patentirali telefon zaštićen od prisluškivanja i razvili biznis - 27.10.2019, Sputnik Srbija\nŠkotska kriminalna grupa „Braća“, koja se bavi trgovinom narkotika, napravila je telefon zaštićen od prisluškivanja, a onda odlučila da osnuje kompaniju koja će... 27.10.2019, Sputnik Srbija\n11:48 27.10.2019 (Osveženo: 03:04 26.08.2021)\n© pixabayNarkotrgovci napravili telefon zaštićen od prisluškivanja a onda ga prodavali\nU celom svetu je aktivna ilegalna prodaja telefona koji se prave prema narudžbi. Obično koriste poseban softver za slanje šifrovane elektronske pošte ili poruka, kao i posebne servere za komunikaciju. Ponekad se sa takvih telefona uklanja mikrofon, kamera i dži-pi-es moduli, pišu ruski mediji.\nPojedini od njih imaju režim dvostrukog pokretanja. Kada se uređaj uključi, prikazuje se bezopasni ekran sa menijem, ali ako se pritisnu određeni tasteri, otvara se tajni sistem fajlova koji sadrži šifrovane poruke korisnika. Kao rezultat toga, uobičajene metode presretanja poruka, koje koriste organi za sprovođenje zakona, postaju beskorisne.\n© pixabayKompanija je kupovala telefone „Gugl Neksus 5“ ili „Neksus 5iks“ i ugrađivala im svoje funkcije ili operativni sistem\nKompanija je kupovala telefone „Gugl Neksus 5“ ili „Neksus 5iks“ i ugrađivala im svoje funkcije ili operativni sistem\nPrepiska se može pročitati samo na uređajima samih korisnika. Međutim, kompanije koje prodaju takve telefone, često snabdevaju kriminalce.\nKompanija „Fantom sekjur“ prodavala je svoje uređaje članovima meksičkog narko-kartela „Sinaloa“, bajkerskoj bandi „Anđeli pakla“, kao i u Kubi i Venecueli.\nTokom saslušanja, tužioci su tvrdili da „Fantom sekjur“ kompanija nije slučajno prodavala uređaje kriminalcima, nego ih je izrađivala sa specijalnim ciljem da oni budu od koristi kriminalcima.\nU maju ove godine vlasnik kompanije Karlos Ramos osuđen je na devet godina zatvora zbog vođenja kriminalne organizacije, koja je svesno potpomagala narko-kartel. On je priznao svoju krivicu.\nKompanija „MRS“ u reklamama koristila fotografiju Edvarda Snoudena\nJedna od kompanija koja se bavila pravljenjem telefona zaštićenih od prisluškivanja bila je i firma „MRS“. Proces prilagođavanja telefona u kompaniji „MRS“ je bio relativno jednostavan. Kompanija je kupovala telefone „Gugl Neksus 5“ ili „Neksus 5iks“ i ugrađivala im svoje funkcije ili operativni sistem. Zatim su kreirali naloge za klijente kako bi mogli da razmenjuju poruke i ubacivali sim-karticu. Telefon su prodavali za 1.200 funti (oko 1.400 evra). Prema tvrdnjama pojedinih medija, kompanija „MRS“ je prodala oko 5.000 telefona. Na svom sajtu kompanija je takođe reklamirala zaštićene laptope, tablete i dži-pi-es za praćenje.\n„MRS“ je čak promovisala te uređaje, koristeći crno-bele portrete bivšeg pripadnika Agencije za nacionalnu bezbednost SAD Edvarda Snoudena.\n„Telefon kompanije ’MRS‘ pruža nekoliko nivoa šifriranja pomoću zatvorene zaštićene mreže“, navodi se u jednom od reklamnih tvitova kompanije.\nVlasnici te kompanije su, međutim, pripadnici kriminalne organizacije „Braća“ , navode izvori ruskih medija.\nOni su u početku bili klijenti legalne telefonske industrije. Kupovali su specijalizovane uređaje „Blekberi“ od kompanije „Enetkom“. Međutim, holandska policija je uspela da poveže jedan od tih uređaja sa ubistvima, oružanim pljačkama i trgovinom drogom.\n@TimoCrimesite Our advert looks great on the website, we look forward to a long partnership with @Crimesite pic.twitter.com/MlyWh7RaSX\n— MPC Secure Comms (@MPC_SECURE) July 6, 2016\n„Braća“ više nisu želela da poveravaju drugima svoju bezbednost i rešila su da naprave svoje uređaje. Angažovala su programere koji će im napraviti sopstveni operativni sistem. Kasnije je grupa shvatila da uređaji koje prepravljaju za sopstvene potrebe, mogu „popuniti rupe na tom tržištu“, tvrdi jedan od izvora.\nKako bi izašla na međunarodno tržište, „Braća“ su otvarala jednodnevne kompanije, a čak su imala kancelariju u Dubaiju i filijale u Velikoj Britaniji i Amsterdamu.\nDa bi se učvrstila na tržištu šifrovanih telefona, „Braća“ i njihovi saradnici pribegavali su taktikama zastrašivanja preko telefona ili lično.\nMeđutim, u junu 2017. godine pritisak na „MRS“ postao je sve veći — kompanija je prestala sa radom, ali škotsku braću nisu uspeli da uhvate.


Promovisana knjiga „Srbijo, majko i maćeho“ | Palelive.com\nPočetna Regija Višegrad Promovisana knjiga „Srbijo, majko i maćeho“\nPromovisana knjiga „Srbijo, majko i maćeho“\nANDRIĆGRAD – U Andrićgradu večeras je promovisana knjiga „Srbijo, majko i maćeho“, o boravku srpske vojske u sjevernoj Africi tokom Prvog svjetskog rata, autora Luke Nikolića.\n„Knjiga govori i o srpskim vojničkim grobljima u severnoj Africi i o tome kakav je bio odnos Srbije prema grobljima od kako je srpska vojska evakuisana iz Severne Afrike i vratila se u otadžbinu“, rekao je Nikolić na projekciji u bioskopu „Doli Bel“.\nOn je naveo da knjiga opisuje period iskrcavanja prvog transporta srpske vojske od 1916. do 1919. godine, kao i boravak Srba, njihov oporavak i obuku u sjevernoj Africi.\n„Srbija je izgubila sva groblja i sve grobove“, istakao je Nikolić.\nOn je naglasio da je, istražujući ovu tematiku, došao do podataka na kojim mjestima su sahranjivani srpski borci.\n„Srpska vojska je boravila u 36 mesta, 3.226 ljudi je stradalo, bili su sahranjeni na 24 groblja, a danas su ostala samo tri, koja Srbija vodi u svojoj evidenciji“, rekao je Nikolić.\nOn je dodao da je mali broj ljudi upoznat sa boravkom Srba u sjevernoj Africi, te je zbog toga želio da u Andrićgradu objasni koja je bila uloga ove baze za oporavak i obuku srpskih vojnika.\nKnjigu „Srbijo, majko i maćeho“ izdala je biblioteka u Čajetini na 472 strane, sa 30 priloga i 150 fotografija i dokumenata.\nNikolić je nakon petogodišnjeg istraživanja prikupio više stotina dokumenata iz srpskih, tuniskih i francuskih arhiva.\nPrethodni članakFestival šumadijskih vina 30. jula\nNaredni članakPrva nagrada za aranžman Vladimiru Jakiću u Bijeljini


GRUPACIJA PROIZVOĐAČA RAKIJE\nPETI FESTIVAL SRPSKE RAKIJE 16. I 17. DECEMBRA U DOMU SINDIKATA\nPeti Festival srpske rakije biće održan 16. i 17. decembra u holu Doma sindikata u Beogradu (Trg Nikola Pašića) sa radnim vremenom od 10 do 22 časa, najavljeno je na Konferenciji za medije Grupacije proizvođača rakije u Privrednoj komori Beograda. Festival je najznačajnija promotivna i turistička manifestacija u Srbiji, koja doprinosi popularizaciji domaćih voćnih rakija. Organizator Festivala je Nacionalna asocijacija proizvođača rakije Srbije "Srpska rakija", a pokrovitelji su Ministarstvo trgovine i turizma, Turistička organizacija Srbije, Regionalna razvojna agencija "Zlatibor" i Privredna komora Beograda.\n18. oktobar 2016.\nZIMSKI FESTIVAL RAKIJE U BEOGRADU 16. I 17. DECEMBRA\nPredstavnik PSS “Padinska Skela”, gospodin Dejan Marinković je prisutne informisao o trenutnoj situaciji oko akreditacije IPARD Agencije i korišćenja raspoloživih sredstava iz IPARD fondova kao i o načinu apliciranja i prihvatljivim troškovima za refundaciju sredstava preko IPARD-a. Gosti na sednici su bili predstavnici TO Šabac koji su predstavili kulturno-edukativnu manifestaciju “Dani rakije“ u Šabcu koja se tradicionalno održava svake godine u oktobru mesecu. Ovom prilikom su pozvali predstavnike Grupacije da se besplatno predstave na narednoj manifestaciji i time doprinesu promociji rakije kao srpskog brenda. Predsednik Grupacije je informisao prisutne da će do kraja meseca biti donet Pravilnik o podrumskoj evidenciji kao deo podzakonskih akata u okviru Zakona o jakim alkoholnim pićima. Na sednici je najavljeno i da će tradicionalni zimski Festival rakije u Beogradu biti održan 16. i 17. decembra 2016. na Trgu Nikole Pašića.\nNAJBOLJA SRPSKA PREPEČENICA OD ŠLJIVA U 2015. GODINI ISPEČENA JE U DESTILERIJI „PRIMAG”\nNa završnu smotru za izbor najbolje srpske šljivove prepečenice u 2015. godini primljen je 41 uzorak i reč je samo o rakijama koje su prošle godine pobeđivale na regionalnim nadmetanjima u Srbiji i Republici Srpskoj. Pobednik ove smotre postalo je preduzeće „Primag” iz Zemuna, koje vode naslednici univerzitetskog profesora Radoslava Paunovića, koji je bio jedan od vodećih srpskih stručnjaka za žestoka pića. Prepečenica iz „Primaga” dobila je 19,41 bod, što je najviše među 200 uzoraka, koliko je ukupno ocenjivano u petogodišnjoj povesti ovog takmičenja. Ta rakija usuta je u bure 1996. godine. (Politika)\nNA NOVOSADSKOM SAJMU URUČENE NAGRADE "DOBAR DIZAJN"\nRadi podsticanja razvoja i primene dizajna u privredi, Privredna Komora Vojvodine i Novosadski Sajam AD dodeljuju nagradu „Dobar dizajn”, kao znak priznanja za najuspešnija ostvarenja u oblasti industrijskog dizajna proizvoda. Priznanja se dodeljuju, kako učesniku ocenjivanja dobrog dizajna koji je prijavio proizvod, tako i pojedincu - autoru dizajna nagradenog proizvoda. Na ovogodišnjem Međunarodnom poljoprivrednom sajmu u Novom Sadu nagrade "Dobar dizajn" dobila su dva izlagača koja su nastupala sa Privrednom komorom Beograda.\n"Destilerija Zarić" je osvojila VELIKU NAGRADU ZA DOBAR DIZAJN, koja se dodeljuje za izuzetan industrijski dizajn, a "Pivara Kum" NAGRADU ZA DOBAR DIZAJN, koja se dodeljuje za odličan industrijski dizajn.\nFESTIVAL RAKIJE U BEOGRADU 13. I 14. MAJA\nNa sednici Grupacije članovima su prezentovni „Uslovi i način korišćenja podsticaja za unapređenje konkurentnosti i dostizanje standarda kvliteta u preradi voća i grožđa“ i „Prihvatljivi troškovi za refundaciju sredstava preko IPARD fondova“. Za učešće na Međunarodnom sajmu vina i jakih alkoholnih pića ProWein – Dusseldorf 13. i 14. maja 2017. zainteresovano je sedam članova Grupacije. Dogovoreno je da se u saradnji sa Privrednom komorom Srbije, koja sa Razvojnom agencijom Srbije organizuje učešće firmi iz Srbije na ovom sajmu, usaglase uslovi i mogućnosti za zajednički nastup članova Grupacije. Na sednici je najavljeno i da će tradicionalni prolećni Festival rakije u Beogradu biti održan 13. i 14. maja 2016. na trgu Nikole Pašća.\n“DESTILERIJA ZARIĆ” OSVOJILA PET MEDALJA U LAS VEGASU\nNa najelitnijem svetskom takmičenju vina i jakih alkoholnih pića u Las Vegasu rakije “Destilerije Zarić” osvojile su pet medalja u kategoriji najboljih alkoholnih pića sveta - tri srebrne i dve zlatne. Srebrna odličja osvojili su - “Koketa” liker od višnje, “Opsesija” rakija od malina i “Nostalgija” rakija od dunja, dok su zlatne medalje pripale “Magiji” (rakija od kajsije) i “Nirvani” (rakija od kruške). “Nirvana”, rakija od kruške “Destilerije Zarić”, osvojila je najprestižniju nagradu takmičenja - takozvano duplo zlato i obezbedila mesto u jednoj od istorijskih vitrina hotela “Caesars Palace”. “Destilerija Zarić” je svojim prvim učešćem na prestižnom događaju u Las Vegasu praktično na velika vrata ušla na američko tržište. (ekapija)\nAKCIZE NA ŠLJIVOVICU KAO NA VISKI\nEvropska komisija zatražila je od Srbije da do kraja godine izjednači akcize na domaća jaka alkoholna pića s akcizama na uvozna pića, što praktično znači da bi domaće rakije trebalo da poskupe za 192 dinara. Naime, sadašnja akciza, koja iznosi 124 dinara za litar, mora da se poveća na 316 dinara, koliko se plaća za litar uvoznog viskija. Bez ove mere ne mogu se otvoriti poglavlja 16 i 29 u procesu pregovora o pridruživanju Srbije EU, upozorili su evropski zvaničnici srpsku stranu na sastanku u Briselu 1. februara. Evropska komisija upozorila je da akcizna politika u sektoru jakih alkoholnih pića nije u skladu sa standardima EU, jer EU ne dozvoljava da se domaća alkoholna pića favorizuju u odnosu na uvozna. (Blic)\nZAKON O JAKIM ALKOHOLNIM PIĆIMA PREZENTOVAN U RPK SOMBOR\nUdruženje poljoprivrede i prehrambene industrije, predsednik Grupacije proizvođača rakije Privredne komore Beograda i Ministarstvo poljoprivrede i zaštite životne sredine na poziv Regionalne privredne komore Sombor predstavili su novi Zakon o jakim alkoholnim pićima. Proizvođače rakije okupljene tim povodom u Komori Sombora najviše je interesovao način registracije, odnosno uslovi i postupak upisivanja u Registar proizvođača jakih alkoholnih pića. Proizvođači nisu izneli primedbe na Zakon, a većina pitanja se odnosila na subvencije za proizvodnju i laboratorijske analize. Novi Zakon je posebno fokusiran na zaštitu geografskog porekla, tako da je proizvođačima savetovano da svoje znanje i aktivnosti u narednom periodu usmere ka udruživanju i jačanju postojećih udruženja.\nPROGLAŠENI POBEDNICI FESTIVALA SRPSKE RAKIJE\n11. i 12. decembra 2015. godine u Domu Sindikata u Beogradu održan je treći Festival srpske rakije. Tom prilikom, proizvođači su poslali po dva uzorka rakija na senzorno ocenjivanje. U konkurenciji 44 uzorka vrhunskog kvaliteta, šljivovica preduzeća "Primag" iz Zemuna i rakija od maline "Ognjena" koju proizvodi preduzeće "Braća Tomašević" iz Prijepolja proglašene su za šampione kvaliteta. Stručni žiri Festivala bio je sastavljen od eminentnih stručnjaka s Poljoprivrednog i Hemijskog fakulteta u Beogradu. Treći festival srpske rakije održan je uz učešće 24 najreprezentativnija proizvođača rakije iz cele Srbije.\n11-12. decembar 2015.\nTREĆI FESTIVAL SRPSKE RAKIJE U BEOGRADU\nTreći Festival srpske rakije biće održan u petak 11. i subotu 12. decembra u holu Doma sindikata u Beogradu. Na Festivalu će učestvovati 20 najpoznatijih proizvođača voćnih rakija u Srbiji, članova Grupacije proizvođača rakije Privredne komore Beograda i Nacionalne asocijacije proizvođača rakije "Srpska rakija". Pored ostalih, na festivalu učestvuju "Stara sokolova", "BB Klekovača", "Destilerija Zarić", "Hubert 1924", "Promont", "Voćar Kopaonik", "Tok", "Braća Tomašević", "Tim BB" i drugi.\nUlaz je slobodan, degustacija rakija besplatna, prodaja je po promotivnim cenama, a biće organizovano i takmičenje za najbolju srpsku rakiju. Radno vreme manifestacije je od 12.00 do 22.00 časa.\nKONFERENCIJA ZA MEDIJE POVODOM NOVOG ZAKONA O JAKIM ALKOHOLNIM PIĆIMA\nZakon o jakim alkoholnim pićima je u suštini ispunio očekivanja Grupacije proizvođača rakije Privredne komore Beograda, ali da bi proizvođači osetili pozitivne efekte mora se dalje raditi na njegovoj doslednoj primeni i podzakonskim aktima. U tom cilju Grupacija planira da se uključi u aktivnosti koje će podržati Ministarstvo poljoprivrede i zaštite životne sredine i koje će imati tri segmenta: popularizacija proizvodnje rakije u Srbiji, obuka inspektora i edukacija potrošača. Članovi Grupacije insistiraju na uspostavljanju uslova za potpunu primenu novog Zakona o jakim alkoholnim pićima, posebno u delu kontrole kvaliteta jakih alkoholnih pića, uvođenju karte jakih alkoholnih pića u ugostiteljskim objektima i hitnom donošenju podzakonskih akata vezanih za podrumarsku evidenciju i senzorno ocenjivanje.\nKONFERENCIJA ZA NOVINARE - NOVI ZAKON O JAKIM ALKOHOLNIM PIĆIMA\nGrupacija proizvođača rakije Privredne komore Beograda organizuje Konferenciju za novinare povodom novog Zakona o jakim alkoholnim pićima, čija će primena početi 1. januara 2016. godine.\nKonferencija će biti održana u Medija centru Privredne komore Beograda, 8. decembra 2015. godine, u 12 časova.\nZakon o jakim alkoholnim pićima je u suštini ispunio očekivanja, ali da bi proizvođači osetili pozitivne efekte mora se dalje raditi na njegovoj doslednoj primeni i podzakonskim aktima. U tom cilju Grupacija planira da se uključi u aktivnosti koje će podržati Ministarstvo poljoprivrede i zaštite životne sredine i koje će se imati tri segmenta: popularizacija proizvodnje rakije u Srbiji, obuka inspektora i edukacija potrošača. Članovi Grupacije insistiraju na uspostavljanju uslova za potpunu primenu novog Zakona o jakim alkoholnim pićima, posebno u delu kontrole kvaliteta jakih alkoholnih pića, uvođenju karte jakih alkoholnih pića u ugostiteljskim objektima i hitnom donošenju podzakonskih akata vezanih za podrumarsku evidenciju i senzorno ocenjivanje. Na Konferenciji će biti najavljeno i održavanje tradicionalnog Festivala srpske rakije u Domu sindikata.\nPROIZVOĐAČI RAKIJE TRAŽE ORIGINALNA PAKOVANJA OD 30 I 50 ML\nGrupacija proizvođača rakije Privredne komore Beograda na svojoj sednici je dala predlog o izmeni Pravilnika o prethodno upakovanim proizvodima, koji je donelo Ministarstvo privrede. Članovi Grupacije smatraju da su svi registrovani proizvođači rakije ovim novim Pravilnikom dovedeni u bezizlaznu poziciju pri plasmanu svojih proizvoda na tržištu Republike Srbije. Prethodnim Pravilnikom postojala je mogućnost da proizvode pakuju i u pakovanja od 30 i 50 mililitara, što je potpuno ispravno imajući u vidu da oni sadrže alkohol i da se pri konzumiranju u ugostiteljskim objektima isključivo služe u čašicama od 30 ili 50 ml.\nU SUSRET PRIMENI NOVOG ZAKONA O JAKIM ALKOHOLNIM PIĆIMA\nČlanovi Grupacije proizvođača rakije zauzeli su stav da novi Zakon neće doneti pozitivne efekte, zbog kojih je i rađen, ako se ne bude dosledno sprovodio. Zakon je ispunio očekivanja Grupacije, veliki deo primedbi je usvojen, ali tek slede aktivnosti vezane za promociju i primenu. Neke od aktivnosti u tom pravću biće popularizacija proizvodnje rakije i učešće na obukama za inspektore, koje će uslediti u cilju boljeg sprovođenja Zakona. Treći segment aktivnosti odnosiće se na edukaciju potrošača. Konstatovano je da će primena Pravilnika o prethodno upakovanim proizvodima, čija primena počinje 1. januara 2016. godine, a koji je urađen u Ministarstvu privrede, doneti mnogo problema proizvođačima rakije.\nUSVOJEN ZAKON O JAKIM ALKOHOLNIM PIĆIMA\nSkupština Srbije usvojila je Zakon o jakim alkoholnim pićima, koji predviđa jednostavniju i jeftiniju proizvodnju rakije, kao i bolji položaj malih proizvođača koji će moći legalno da je prodaju i izađu iz sive zone. Cilj zakona je liberalizacija uslova za proizvodnju jakih alkoholnih pića, a to će, prema očekivanjima Vlade Srbije, dovesti do smanjenja troškova proizvodnje i samim tim do povećanja broja registrovanih proizvođača. Vlada očekuje i da će novi zakon imati pozitivan uticaj na razvoj primarne proizvodnje voća kao sirovine za proizvodnju rakija. Zakon dozvoljava promet jakih alkoholnih pića između svih subjekata na tržištu kada je jako alkoholno piće i destilat predmet dalje dorade i prerade, a njime se reguliše postupak registracije geografske oznake i njeno korišćenje, čime se štiti intelektualna svojina u toj oblasti i omogućava dodata vrednost jakim alkoholnim pićima. (eKapija)\nODRŽAN 4. FESTIVAL SRPSKIH VINA I RAKIJE\nU hotelu Crowne Plaza, 30. i 31. oktobra, održan je četvrti “Festival srpskih vina i rakije”, u organizaciji Udruženja “Srpsko vino”, uz podršku Ministarstva poljoprivrede i zaštite životne sredine.\nU sklopu festivala održano je i takmičenje za senzornu ocenu kvaliteta domaćih vina.Takmičila su se 82 uzorka iz 28 vinarija. Ovogodišnji dobitnik šampionskog pehara u kategoriji “crno vino” je merlot “Villa Vina” Vinarije Milosavljević iz Bučja, a u kategoriji “belo vino” – šardone vinarije “Đorđević” iz Aleksandrovca.\nPredstavnici Udruženja poljoprivrede i prehrambene industrije prilikom posete festivalu obišli su članove koji su izlagali , Ogledno dobro Poljoprivrednog fakulteta u Beogradu - Radmilovac, vinariju Ilić-Nijemčević, vinariju Đorđević, rakiju Gegula i razgovarali o njihovom potencijalnom učešću na Sajmu etno hrane i pića, koji se održava od 25.-28. novembra na Beogradskom sajmu.\n4. novembar 2015.\nSRBIJA UVODI GEOGRAFSKO POREKLO RAKIJE\nUsvajanje novog zakona o jakim alkoholnim pićima daće mogućnost srpskim proizvođačima da prave i prodaju rakiju sa geografskim poreklom, rekla je ministarka poljoprivrede Snežana Bogosavljević Bošković. Predloženim zakonom uvodi se jedinstvena kategorizacija jakih alkoholnih pića sa 47 kategorija i nova pravila deklarisanja, a nova zakonska regulativa je potpuno usaglašena sa propisima EU. Oznaka geografskog porekla će, prema njenim rečima, dati veću vrednost i omogućiti srpskoj rakiji da bude prepoznatljiva. Nov zakon će omogućiti i fizičkim licima da svoju prozvodnju plasiraju na tržištu preko registrovanih proizvođača. U Srbiji postoji 400 registrovanih proizvođača rakije i drugih alkoholnih pića koji godišnje proizvedu 12 miliona litara alkoholnog pića. Po podacima Republičkog zavoda za statistiku proizvodnja alkoholnih pića u Srbiji je oko 80 miliona litara, što znači da velike količine proizvode neregistrovani proizvođači i domaćinstva za svoje potrebe.\nSKUPŠTINA ZASEDA, NA DNEVNOM REDU - RAKIJA\nPoslanici republičkog parlamenta započeće danas novu sednicu na kojoj će kao prvu tačku razmatrati Predlog zakona o jakim alkoholnim pićima, čiji je cilj liberalizacija uslova za proizvodnju jakih alkoholnih pića. To će, kako očekuje Vlada Srbije, dovesti do smanjenja troškova proizvodnje i samim tim do povećanja broja registrovanih proizvođača. Liberalizacijom uslova za proizvodnju kod pravnih lica i preduzetnika i upisom u Registar proizvođača jakih alkoholnih pića, što će se postići donošenjem ovog zakona, nelegalna proizvodnja i promet postaju manje atraktivni i onemogućava se dovođenje potrošača u zabludu u vezi porekla i kvaliteta proizvoda, posebno kad se radi o voćnim rakijama - navela je Vlada Srbije u obrazloženju tog akta.Vlada očekuje i da će donošenje novog zakona imati pozitivan uticaj na razvoj primarne proizvodnje voća kao sirovine za proizvodnju rakija.\nPROIZVODI "GAČIĆA MAGAZA"\nPoljoprivredno gazdinstvo Gačić bavi se proizvodnjom voća i povrća, a u cilju poboljšanja plasmana svojih proizvoda, Zoran Gačić se najpre usredsredio na proizvodnju vina i rakije. Domaćinstvo je registrovano kao seosko turističko gazdinstvo "Gačića magaza", a sve vrste od oko 40 proizvoda se prave u kućnoj, odnosno porodičnoj delatnosti. Kao ekskluzivu među svojim proizvodima, Gačić preporučuje "Trnovaču" - rakiju od trnjina, odnosno divljih šljiva. Tu rakiju, kako kaže, nikada niko nije proizvodio u mačvanskom kraju i zaključuje kako je među njegovim proizvodima po količini najzastupljenija rakija. (eKapija)\nNEMA PRODAJE RAKIJE BEZ REGISTRACIJE\nVlada Srbije usvojila je predlog zakona kojim se uređuje proizvodnja, geografska oznaka, kvalitet, opis, predstavljanje, deklarisanje i promet jakih alkoholnih pića i uputila ga poslanicima Skupštine Srbije na usvajanje, da bi novi propisi u toj oblasti stupili na snagu početkom naredne godine. Svi koji su do sada pekli rakiju, moći će i dalje to da čine, ali će moći da je prodaju jedino ukoliko su registrovani. Liberalizacijom uslova za proizvodnju i upisom u Registar proizvođača jakih alkoholnih pića, što podstiče ovaj zakon, nelegalna proizvodnja i promet postaće manje atraktivni i onemogućavaće dovođenje potrošača u zabludu u vezi s poreklom i kvalitetom pića, posebno kada se radi o voćnim rakijama. Takođe, omogućiće praćenje svih puteva alkohola, kontrolu celokupnog procesa proizvodnje, počev od osnovne sirovine do gotovog proizvoda upakovanog u bocu, čime se garantuje poreklo i kvalitet proizvoda. (Dnevnik)\n7. oktobar 2015.\nKONTROLA PROMETA ALKOHOLNIH PIĆA\nGrupacija proizvođača rakije Udruženja poljoprivrede i prehrambene industrije Privredne komore Beograda održala je sastanak na temu „Kontrola prometa alkoholnih pića u ugostiteljskim objektima – uspostavljanje uslova za potpunu primenu Zakona o jakim alkoholnim pićima”. Cilj sastanka je bio da se pronađu mogućnosti za objedinjene inspekcijske kontrole u ugostiteljskim objektima, kako bi se rešio problem nelegalnog prometa alkoholnih pića i zaštitili registrovani poizvođači i potrošači. Zaključeno je da se samo promenom akcizne politike može reštiti ovaj problem i da u narednom periodu treba usmeriti aktivnosti na učešće u izmenama Zakona o akcizama.\nJOŠ DVE ZLATNE MEDALJE KAO POTVRDA KVALITETA ZA “STARU SOKOLOVU”\nNa 4. međunarodnom festivalu šljive i voćnih rakija u Ugljeviku u BiH, koji je imao izložbeno - takmičarski karakter, “Stara Sokolova Rakija” osvojila je dva nova priznanja za kvalitet, saopštili su iz “Stare sokolove”. “Stara Sokolova 12” osvojila je zlatnu medalju i pobedila u kategoriji šljivovice, a u kategoriji ostalih voćnih rakija veliku zlatnu medalju dobio je SOKO Vinjak. Zahvaljujući kvalitetu i tradiciji koje ima, kao i profesionalnosti uvoznika na teritoriji BIH, firme “Lala i Laćo”, “Stara Sokolova” je još jednom dokazala zašto je omiljena premium rakija širom regiona. Iz “Stare sokolove” podsećaju da se gotovo 70% proizvodnje uspešno izvozi na inostrana tržišta. (ekapija)\nJEDNOSTAVNIJA PRAVILA ZA PROIZVOĐAČE\nStručna javnost trenutno raspravlja o nacrtu budućeg zakona o jakim alkoholnim pićima, koji bi do kraja ove godine trebalo da se nađe u skupštinskoj proceduri, kažu u Ministarstvu poljoprivrede i zaštite životne sredine. Zakon koji bi regulisao proizvodnju jakih alkoholnih pića je, kako tvrde u Ministarstvu, neophodan pre svega zbog važnosti koju proizvodnja prvenstveno rakija od voća ima za razvoj poljoprivrede u Srbiji. Geografska oznaka, koja iz individualnog postaje kolektivno pravo, ovim zakonom će biti uređena na način da omogući lakše uspostavljanje i korišćenje, ali i da doprinese većoj zainteresovanosti proizvođača za zaštitu i veću afirmaciju jakih alkoholnih pića. Na pitanje šta bitno donosi novi zakon, u Ministarstvu kažu da će rešenja biti usmerena ka pojednostavljenju pravila za registraciju proizvođača i samu proizvodnju jakih alkoholnih pića sa ciljem da se smanji nivo sive ekonomije i poveća broj registrovanih proizvođača.\nNOVIM ZAKONOM DO POVEĆANJA PROIZVODNJE I KVALITETA JAKIH ALKOHOLNIH PIĆA\n"Ovakav način saradnje zakonodavca i privrede daje dodatni kvalitet novom Zakonu" istakla je Dragica Radosavljević, zamenica izvršnog direktora Komore, otvarajući javnu raspravu o Nacrtu zakona o jakim alkoholnim pićima u Privrednoj komori Beograda. Pomoćnik ministra poljoprivrede i zaštite životne sredine, Nenad Katanić rekao je da je Ministarstvo u obavezi da u kontinuitetu donosi nova zakonska akta i do ulaska Srbije u Evropsku uniju pripremi sve proizvođače za zajedničku poljoprivrednu politiku EU, istakavši da je Zakon o jakim alkoholnim pićima jedan od takvih propisa.\n6. jul 2015.\nZAKON O JAKIM ALKOHOLNIM PIĆIMA: JAVNA RASPRAVA U KOMORI BEOGRADA\nGrupacija proizvođača rakije na sednici održanoj 2. jula odlučila je da javna rasprava povodom Nacrta zakona o jakim alkoholnim pićima bude održana sredinom jula meseca u Privrednoj komori Beograda. Stav je Grupacije da se podrži usvajanje novog Zakonu u formi u kojoj je trenutno dat u Nacrtu i da se osigura njegova primena po usvajanju. Predlozi za izmenu će biti sistematizovani i pripremljeni za javnu raspravu, za koju će se tražiti prisustvo predstavnika Ministarstva poljoprivrede i zaštite životne sredine. Najviše nedoumica i primedbi na Nacrt zakona proizvođači rakije imaju u oblastima podrumarske evidencije i zaštite geografskog porekla.\nSRPKA “KLEKA” SVETSKO PIĆE\nZemljoradnička zadruga “Bajina Bašta”, koja je spravljala klekovaču, otišla je u stečaj 2010. godine, ali zahvaljujući entuzijazmu i hrabrosti petorice bivših radnika, tradicija proizvodnje te rakije nije prekinuta. Proizvodnja klekovače ili, kako kažu u tom kraju, rakija od venje, uspešno je nastavljena, a pored nje prave se i druge voćne rakije, od šljive, dunje, kajsije i kruške. Po ugledu na evropske i svetske vinarije i destilerije otvorili su vrata turistima koji na licu mesta mogu da se uvere u kvalitet, ali i da pogledaju kako se to piće proizvodi. Bajinobaštanska klekovača stigla je na sve kontinente sem Afrike, a i tamo, kažu, postoji interesovanje za nju.\nDRUGI PROLEĆNI FESTIVAL SRPSKE RAKIJE 22. I 23. MAJA U BEOGRADU\nFestival srpske rakije po drugi put biće održan 22. i 23. maja na Trgu Nikole Pašića, ispred Doma sindikata u Beogradu, najavljeno je danas u Privrednoj komori Beograda.\nNa konfereciji za novinare rečeno je da će Festival okupiti oko 40 izlagača, među kojima i najznačajnije proizvođače rakije u Srbiji. Cilj je promocija rakije od voća kao tradicionalnog proizvoda kao i upoznavanje javnosti sa privrednim i izvoznim potencijalom ovog prepoznatljivog domaćeg brenda, rekao je sekretar Udruženja poljoprivrede Privredne komore Beograda , Miodrag Veseli.\nNa ovoj manifestaciji posetioci će imati prilike da se upoznaju sa najboljim srpskim rakijama direktno od proizvođača. Na taj način se i kultura konzumiranja i nivo kvaliteta proizvoda podiže na viši nivo, rekao je predsednik Grupacije proizvođača rakije pri Privrednoj komori Beograda, Ivan Urošević. On je naveo da se termin održavanja festivala poklapa sa donošenjem Zakona o jakim alkoholnim pićima u čijoj izradi je aktivno učestvovala i Grupacija proizvođača rakije i dodao da će to biti jedan od aspekata ove manifestacije.\nPRIPREME PROLEĆNOG FESTIVALA RAKIJE U BEOGRADU\nU skladu sa planiranim godišnjim aktivnostima, Grupacija proizvodjača rakije predstaviće se na prolećnom Festivalu rakije. Članovi Grupacije su se saglasili da se Festival “Srpske rakije” održi 22. i 23. maja na otvorenom prostoru ispred Doma sindikata u Beogradu. Dogovorene su organizacione i promotivne aktivnosti u sklopu kojih je Konferencija za medije povodom Festivala, koja će biti održana 20. maja u Privrednoj komori Beograda. U narednoj nedelji će se pored organizacije Festivala intenzivirati i rad na pripremi za javnu raspravu povodom novog Zakona o jakim alkoholnim pićima, čija se radna verzija očekuje krajem maja meseca.\n"NOSTALGIJA" ŠAMPION SVETSKOG KUPA RAKIJA\nNa IV Svetskom kupu rakija održanom u Mađarskoj 18. aprila 2015. godine, visoko su ocenjene i nagrađene četiri rakije "Destilerija Zarić" iz Kosjerića. "Nostalgija" rakija od dunja osvojila je zlatnu medalju i proglašena je šampionom u kategoriji svih rakija, najboljom rakijom IV Svetskog kupa. Osim "Nostalgije" i liker od višanja "Koketa" dobio je zlatnu medalju i proglašen je najboljim od svih vrsta likera i poneo je titulu apsolutnog šampiona likera svetskog kupa. Osim priznanja na IV Svetskom kupu u Mađarskoj, na predstojećem 82. Međunarodnom poljoprivrednom sajmu u Novom Sadu, komisija za ocenu jakih alkoholnih pića ocenila je i nagradila ove rakije zlatnim i velikim zlatnim medaljama. Ovim priznanjima na Svetskom kupu i Novosadskom sajmu "Destilerija Zarić" iz Kosjerića, predstavlja se kao jedan od najkvalitetnijih evropskih proizvođača prirodnih voćnih rakija.\nDOGOVORENE AKTIVNOSTI GRUPACIJE PROIZVOĐAČA RAKIJE U 2015.\nGrupacija proizvođača rakije Privredne komore Beograda definisala je najvažnije aktivnosti u 2015. godini. Odlučeno je da je u cilju zastupanja i zaštite interesa članova najznačajnije aktivno učešće u javnoj raspravi i pomoć proizvođačima u tumačenju novog Zakona o jakim alkoholnim pićima, kao i učešće u donošenju podzakonskih akata. Za potrebe članova Grupacije biće organizovani edukativni seminari i radionice, a prva u planu je obuka o analizama kvaliteta i deklarisanju jakih alkoholnih pića i prezentacija IPARD programa. Članovi Grupacije će nastaviti da se promovišu na prolećnom i jesenjem Festivalu rakije i nastupaju na sajamskim manifestacijama. U narednom periodu Grupacija će se povezati sa turističkim organizacijama i raditi na uključivanju destilerija u turističku ponudu Srbije, uspostavljanju "Puteva rakije" i organizaciji studijskih putovanja.\nBEO WINE SAJAM\nOve godine je uz Sajam turizma održan šesti BeoWine, koji tradicionalno predstavljanja mesto okupljanja najuglednijih domaćih i regionalnih proizvođača vina i rakije, podruma, vinskih kuća i distributera. Na Beogradskom sajmu u okviru Sajma vina BeoWine izlagali su članovi Grupacije proizvođača rakije na zajedničkom štandu, ali i pojedinačno. Dobru organizaciju manifestacije kao i izuzetnu ponudu izlagača potvrdila je rekordna poseta i solidna prodaja. Domaći proizvođači voćnih rakija su se potrudili da degustaciju ovog tradicionalanog srpskog proizvoda upotpune odgovarajućom hranom i atmosferom.\nPOČINJE FESTIVAL SRPSKE RAKIJE\nNa konferenciji za medije održanoj u Privrednoj komori Beograda, članovi Grupacije proizvođača rakije najavili su dvodnevni Festival srpske rakije, koji se otvara 5. decembra 2014. godine u holu Doma sindikata u Beogradu.\nPredsednik Grupacije proizvođača rakije, Ivan Urošević, rekao je da je cilj ove manifestacije promocija rakije od voća, kao tradicionalnog i prepoznatljivog srpskog proizvoda i upoznavanje široke i stručne javnosti sa privrednim i izvoznim potencijalima vezanim za proizvodnju rakije. Festival će okupiti 25 izlagača, među kojima su trenutno najznačajniji domaći proizvođači. Radno vreme ove smotre rakija je od 10 do 22 sata, a ulaz je slobodan. Za posetioce festivala biće priređen niz promotivnih i zabavnih aktivnosti i besplatna degustacija pića na štandovima. Predviđeno je da stručni žiri oceni kvalitet izloženih rakija, a najbolje će biti nagrađene.\n4. novembar 2014.\nIZRADA ZAKONA O JAKIM ALKOHOLNIM PIĆIMA ULAZI U ZAVRŠNU FAZU\nFizičko lice kao proizvođač može da prodaje sopstvenu rakiju legalno samo kao sirovinu, ali ne i kao gotov proizvod, stav je Grupacije proizvođača rakije Privredne komore Beograda. Na sednici Grupacije, povodom novog Zakona o jakim alkoholnim pićima koji je u pripremi, predloženo je da ukoliko fizičko lice želi da flašira rakiju za finalnog potrošača mora da se registruje kao preduzetnik i da plaća akcizu. Predsednik Grupacije, Ivan Urošević, rekao je da predloženi zakon liberalizuje uslove na tržištu, ali i uređuje ovu oblast. Članovi Grupacije upozorili su na potrebu da se i u zakonu i na terenu maksimalno pojača kontrola neregistrovanih proizvođača rakije, ali i ugostiteljskih objekata koji je prodaju, u interesu legalnih proizvođača koji plaćaju porez, ali i budžeta Republike Srbije. Na sednici je formiran i Organizacioni odbor “Festivala srpske rakije”, čije je održavanje najavljeno 5. i 6. decembra 2014. godine u holu Doma sindikata u Beogradu.\n10. septembar 2014.\nDESTILERIJA ZARIĆ OSVOJILA NEKOLIKO NAGRADA U SLOVAČKOJ\nŠestog septembra u Slovačkoj dodeljene su medalje i priznanja za najbolje ocenjene rakije na petom po redu međunarodnom festivalu "Zlatne rakije Dunava". Žiri sastavljen od 13 članova iz različitih podunavskih zemalja imao je zadatak da od 321 pristiglog uzorka rakija izabere one najbolje. "Destilerija Zarić" iz Kosjerića dobila je ponovo potvrdu za visok kvalitet svojih rakija osvojivši i ove godine zlatne medalje i veliki broj bodova za "Nirvanu" (rakiju od krušaka), "Nostalgiju" (rakiju od dunja), "Kraljicu" (rakiju od šljiva), "Opsesiju" (rakiju od malina) i "Koketu" liker od višanja. Osim osvojenih zlatnih medalja, predstavnici "Destilerije Zarić" vratili su se bogatiji i za jedan zlatni pehar, jer je "Koketa" proglašena za "Apsolutnog šampiona" 2014. godine u kategoriji rakija i likera od trešanja i višanja.\nEU REGULATIVU PRIMENITI ZA GEOGRAFSKE OZNAKE, KVALITET I DEKLARISANJE JAKIH ALKOHOLNIH PIĆA\nČlanovi Grupacije su, nastavljajući rad na Nacrtu zakona o jakim alkoholnim pićima, zaključili da je kvalitet jakih alkoholnih pića definisan aneksom II Direktive EU 110/2008, koji treba u potpunosti usvojiti. Takođe, regulativa EU je u potpunosti prihvatljiva u delovima zakona koji se odnose na geografske oznake i deklarisanje jakih alkoholnih pića, a treba je analizirati i eventualno primeniti u podrumarskoj evidenciji, odnosno uslovima starenja jakih alkoholnih pića. Članovi Grupacije su konstatovali da se neće baviti zakonskim regulisanjem akreditovane laboratorije i da se to u potpunosti prepušta nadležnom ministarstvu.\nGRUPACIJA PRIHVAĆENA KAO PARTNER MINISTARSTVA U IZRADI NACRTA ZAKONA\nGrupacija proizvođača rakije prihvaćena je kao partner Ministarstva poljoprivrede i zaštite životne sredine u izradi Nacrta zakona o jakim alkoholnim pićima. Na sednici Grupacije su tim povodom konkretizovana zakonska rešenja vezana za definiciju proizvođača i uslove proizvodnje jakih alkoholnih pića. Članovi Grupacije iznašli su adekvatno rešenje na osnovu kojeg bi fizička lica mogla da se registruju kao proizvođači jakih alkoholnih pića. U toku diskusije došlo se i do zaključka o neophodnosti promena nekih drugih zakona, koji otežavaju razvoj ove proizvodnje, pre svih Zakona o bezbednosti hrane, Zakona o akcizama i Zakona o oglašavanju.\nNOVI ZAKON TREBA DA PODSTAKNE PROIZVODNJU VOĆA I RAKIJE U SRBIJI I DA OLAKŠA IZVOZ\nNa sednici Grupacije proizvođača rakije, održanoj povodom izrade novog Zakona o jakim alkoholnim pićima, definisani su efekti koje bi novi Zakon trebalo da donese. Efekti se odnose na ubrzani razvoj i korišćenje svih potencijala Srbije u ovoj oblasti, a podrazumeva se da novi Zakon mora biti u skladu sa regulativom Evropske unije. Zakon bi trebao da bude podrška razvoju sirovinske baze za proizvodnju rakije, jer je jedna od retkih komparativnih prednosti, koje Srbija ima u odnosu na evropske i druge zemlje, više od jednog veka duga tradicija i stečeno iskustvo poljoprivrednih gazdinstava u proizvodnji “meke rakije”. Takođe, Zakon bi trebalo da stvara uslove za povećanje proizvodnje, da je podstiče svojim rešenjima i oslobađa nepotrebnih birokratskih stega i da omogući slobodan izvoz jakih alkoholnih pića. Tržište Srbije je malo za prodaju jakih alkoholnih pića, ne omogućava nikakav dugoročno ozbiljniji razvoj proizvodnje i jedini mogući put razvoja je povećanje izvoza.\nPOČINJE IZRADA NACRTA ZAKONA O JAKIM ALKOHOLNIM PIĆIMA\nGrupacija proizvođača rakija dogovorila je način rada i učešća u izradi Nacrta zakona o jakim alkoholnim pićima. Radna grupa Ministarstva poljoprivrede i zaštite životne sredine, u kojoj su i dva predstavnika Grupacije, održaće iduće nedelje prvi sastanak. Članovi Grupacije su se saglasili da je trenutno za njih ovo najvažniji posao i da žele aktivno da učestvuju u izradi Nacrta zakona, a ne samo u javnoj raspravi po njegovom objavljivanju. Sa sastanka je upućen i predlog da član Radne grupe za izradu Nacrta zakona o jakim alkoholnim pićima obavezno bude i predstavnik Ministarstva finansija.\nPREDSTAVLJEN PROGRAM RADA GRUPACIJE PROIZVOĐAČA RAKIJE\nU Privrednoj komori Beograda održana je sednica Gruapcije proizvođača rakije, gde je novo rukovodsvo Grupacije predstavilo predlog programa aktivnosti za ovu godinu. Glavni fokus programa rada će biti usmeren na reviziji članstva i animiranju novih članova, rad na novom Zakonu o jakim alkoholnim pićima, aktivnosti na vizuelnom indentitetu Grupacije proizvođača rakije “Srpska rakija” i boljem pozicioniranju u javnosti i medijima, zajedničko učestvovanje na sajamskim manifestacijama u organizaciji Privredne komore Beograda i organizacija prolećnog i jesenjeg sajma rakije u Beogradu u organizaciji Grupacije. Takođe u okviru sednice gospodin Ivan Smailović iz BottleCONTENT-a je prezentirao novu tehnologiju utvrđivanja autentičnosti proizvoda vina i alkoholnih pića kao i botaničko poreklo i geografsko poreklo proizvoda. Ova metoda daje informacije koje predstavljaju dodatu vrednost proizvodu, pa samim tim proizvođačima daje mogućnost da lakše i bolje prodaju vino ili alkoholno piće.\nIZABRAN NOVI PREDSEDNIK GRUPACIJE PROIZVOĐAČA RAKIJE\nU Privrednoj komori Beograda održana je sednica Gruapcije proizvođača rakije, gde je glavna tema bila Izbor novog predsednika i zamenika predsednika Grupacije. Imajući u vidu da postojeći predsednik Grupacije, Dragan Đurić, podneo ostavku, članovi grupacije su jednoglasno izabrali Ivana Uroševića-„TOK d.o.o.“ za predsednika Grupacije, a za zamenika je izabran Vukosav Tomašević - „Braća Tomašević”.\nNovo rukovodsvo Grupacije se zahvalilo na poverenju i obećalo da će na narednom sastanku predstaviti svoj program aktivnosti za narednu godinu sa glavnim fokusom na novi zakon o jakim alkoholnim pićima kao i na animiranju novih članova. U cilju boljeg pozicionranja rakije kao srpskog brenda predstavnici Grupacije su odlučili da zajednički nastupe u okviru štanda Privredne komore Beograda na 8. Međunarodnom Sajmu Etno hrane i pića. Sajam će biti održan u periodu od 26. do 29. novembra 2013. godine.\nSEDNICA GRUPACIJE PROIZVOĐAČA RAKIJE\nImajući u vidu da je na postojeći Zakon o rakijama Evropska Komisija dala primedbe na preko 50%, Ministarstvo poljoprivrede, šumarstva i vodoprivrede će u narednih 6 meseci morati da izradi nacrt novog Zakona o jakim alkoholnim pićima. U tom cilju u Privrednoj komori Beograda održana je sednica Gruapcije proizvođača rakije, gde je glavna tema bio izveštaj gospodina Ivana Uroševića sa radnog sastanka održanog u Ministarstvu poljoprivrede, šumarstva i vodoprivrede sa gospodinom Albrehtom iz Nemačke oko Regulative 110/2008. Od Srbije se očekuje da se uskladi sa ovom Regulativom a da sama nađe model na koji će način ovo uraditi a poštujući tradiciju i specifičnosti proizvodnje svoje zemlje. U Radnu grupu za izradu novog Zakona o jakim alkoholnim pićima pored Ivana Uroševića ispred Grupacije su delegirani Vukosav Tomašević-Braća Tomašević i Radisav Bogdanović-RB Global Stara Sokolova. Miodrag Veseli, sekretar Udruženja poljoprivrede i prehrambene industrije je pozvao predstavnike Grupacije da zajednički nastupe u okviru štanda Privredne komore Beograda na Međunarodnom Sajmu Etno hrane i pića, koji će se održati u periodu od 26. do 29. novembra 2013. godine.\nKOMORA BEOGRADA DRŽAVI NUDI 205 MILIONA EVRA\nDržava svake godine gubi 205 miliona evra zbog rakije koja završi u sivoj zoni – istakao je predsednik Grupacije rakijaša Privredne komore Beograda, gospodin Dragan Đurić, na sastanku proizvođača rakije i predstavnika ministarstva poljoprivrede koji je 19. septembra 2013. godine održan u Privrednoj komori Beograda.\nKada bi predstavnici ministarstva finansija ozbiljnije pristupili rešavanju ovog problema sigurni smo da bi državna kasa bila bogatija za oko 200 miliona evra - istakli su članovi Grupacije i pozvali ministra finansija i njegove saradnike da zajedno reše ovaj problem.\nTakođe, proizvođači rakije pozvali su predstavnike ministarstva finansija da se aktivno uključe u izradu Zakona o jakim alkoholnim pićima.\nU SUSRET NOVOM ZAKONU O RAKIJI\nU Privrednoj komori Beograda održan je radni sastanak sa predstavnicima Grupacije proizvođača rakije, gde je glavna tema bila Zakon o rakiji. Prema statističkim podacima iz 2012. godine u Srbiji se proizvodi oko 12 miliona litara rakije ali realni pokazatelji ukazuju na količinu od oko 60 miliona litara, što znači da se oko 48 miliona litara nalazi u sivoj zoni, čime država u budžetu direktno gubi oko 200 milona evra godišnje. Zaključeno je da će na narednoj redovnoj sednici Grupacije u septembru 2013. godine biti predložena tri člana Grupacije koji će činiti deo Radne grupe Ministarstva poljoprivrede, šumarstva i vodoprivrede, kako bi direktno učestvovali u pripremi predloga Zakona i dali svoj doprinos kroz primedbe, predloge i rešenja.\nPREDLOG ZA IZMENU I DOPUNU ZAKONA O RAKIJI\nU Privrednoj komori Beograda održana je sednica Gruapcije proizvođača rakije, gde je glavna tema bila „Predlog za izmenu i dopunu Zakona o rakiji“. Imajući u vidu da postojeći Zakon o rakijama nije u skladu sa EU Regulativom 110/2008, Evropska Komisija je dala primedbe na preko 50% postojećeg Zakona. Shodno tome Ministarstvo poljoprivrede, šumarstva i vodoprivrede donelo je odluku da se Nacrt novog Zakona o jakim alkoholniom pićima nađe u Skupštinskoj proceduri do kraja tekuće godine i u tom cilju će formirati Radnu grupa za izradu Zakona. Zaključeno je da predstavnici Grupacije učestvuju u pripremi predloga Zakona i daju svoj doprinos kroz primedbe i predloge a uzimajuću u obzir iskustvo i rešenja zemalja iz okruženja, jer se ne sme dozvoliti da se formira radna grupa u kojoj nema predstavnika Grupacije proizvođača rakije Privredne komore Beogrda. Predsednik Grupacije, Dragan Đurić, informisao je prisutne da je Grupacija proizvođača rakije Privredne komore Beograda osvojila pehar šampiona kvaliteta na ovogodišnjem 80. Međunarodnom sajmu poljoprivrede u Novom Sadu.\nIZRADA NOVOG ZAKONA O JAKIM ALKOHOLNIM PIĆIMA\nU Privrednoj komori Beograda održana je četvrta sednica Gruapcije proizvođača rakije, gde je glavna tema bila izrada novog Zakona o jakim alkoholnim pićima. Imajući u vidu da je na postojeći Zakon o rakijama Evropska Komisija dala primedbe na preko 50%, Ministarstvo poljoprivrede, šumarstva i vodoprivrede donelo je odluku da se Nacrt novog nakona o jakim alkoholniom pićima nađe u Skupštinskoj proceduri do kraja tekuće godine, izjavila je Kolinda Hrehorović iz Ministarstva poljoprivrede, šumarstva i vodoprivrede RS. Imajući u vidu da do 15.marta 2013. godine treba da se formira Radna grupa za izradu Zakona, predloženo je da članovi Gruapcije budu uključeni u izradu Nacrta Zakona i daju svoj doprinos kroz primedbe i predloge a uzimajuću u obzir iskustvo i rešenja zemalja iz okruženja.Takođe je predloženo da se u narednom periodu u okviru organizacije Privredne komore Beograda nastupi na međunarodnom sajmu turizma u Beogradu, BEO WINE fesivalu i sajmu hrane i pića FOODREX-CULINARIA. U pitanju su mešunarodne manifestacije i predstavljaju jedinstvenu priliku da se na pravi način promoviše i predstavi rakija kao nacionalni brend Srbije.\n4. septembar 2012.\nNASTUP GRUPACIJE PROIZVOĐAČA RAKIJE NA FESTIVALU SRPSKIH RAKIJA I VOĆA U BEOGRADU\nU Privrednoj komori Beograda, u organizaciji Udruženja poljoprivrede i prehrambene industrije, održana je vanredna sednica Odbora Grupacije proizvođača rakije. Tema sastanka je bila organizacija FESTIVALA SRPSKIH RAKIJA I VOĆA u Beogradu. Utvrđen je novi termin održavanja festivala u periodu od 12-13. oktobra 2012 na trgu Nikole Pašića. Predsednik Odbora Grupacije proizvođača rakije Dragan Đurić istakao je da je neophodno repozicionirati rakiju u svesti domaćeg potrošača, približiti kulturu služenja rakije i predstaviti rakiju kao srpski brend koji asocira na tradiciju, kvalitet i vrednost.\nRAKIJA- ZADOVOLJSTVO KOJE SE PRENOSI GENERACIJAMA\nU Privrednoj komori Beograda, u organizaciji Udruženja poljoprivrede i prehrambene industrije, održana je četvrta sednica Grupacije proizvođača rakije. Srpska rakija ima veliki izvozni potencijal stoga je neophodno raditi na njenoj popularizaciji i brendiranju, istaknuto je na sastanku Grupacije proizvođača rakije. Aleksandar Grbović, predstavnik firme Okej d.o.o iz Pančeva, istakao je da brend srpska rakija treba da asocira na tradiciju, kvalitet i vrednost, a kada je reč o izvozu na "zadovoljstvo sa preporukama". Predsednik Odbora Grupacije proizvođača rakije Dragan Đurić istakao je da je neophodno repozicionirati rakiju kako u svesti domaćeg potrošača, tako i u svetu. Razvoj brenda je posao koji ponekad traje i stotinama godina, kao što je to bio slučaj sa škotskim viskijem, gde je neophodno uspostaviti međuzavisnost proizvođača i države. Predstavnici Grupacije su informisani oko nacina organizacije FESTIVALA SRPSKIH RAKIJA I VOĆA koji će 5. i 6. oktobra biti organizovan na trgu Nikole Pašića u Beogradu.\nPROMOCIJA ON LINE PRODAJE I IZVOZA RAKIJE\nU Privrednoj komori Beograda u cilju afirmacije i pozicioniranja rakije kao nacionalnog brenda Srbije održana je treća sednica Gruapcije proizvođača rakije. Glavna tema sednice je bila promocija ON LINE prodaje i izvoza srpske rakije. Predstavnici POŠTE SRBIJE predstavili su POST EXPORT izvoz robe, novu uslugu u međunarodnom poštanskom saobraćaju, namenjenu korisnicima-privrednim društvima i preduzetnicima sa sedišteme u Republici Srbiji za izvoz robe u 237 zemalja širom sveta u vrednosti od 1.000 evra. Dok su predstavnici DAMASKIN d.o.o iz Novog Sada prikazali domaću internet prodavnicu www.tastebrandy.com specijalizovanu za prodaju srpske rakije, kao logistička podrška izozu rakije u 40 zemalja širom sveta, kao integlralno rešenje “ključ u ruke”, koji obezbeđuju bezbedno pakovanje za međunarodni transport, špediciju-zastupanje pred carinu i „tracking” – praćenje pošiljke.\n13. mart 2012.\nOSNOVANA GRUPACIJA PROIZVOĐAČA RAKIJE\nU Privrednoj komori Beograda osnovana je Grupacija proizvođača rakije, sa ciljem da ovo piće, proizvedeno na tradicionalan način, postane nacionalni srpski brend po kome će naša zemlja biti prepoznatljiva u svetu. Grupacije je otvorena za sve koji se bave proizvodnjom prirodne voćne rakije na tradicionalan način, u ograničenim serijama. Ostali ciljevi novoosnovane grupacije su zastupanje interesa članova kod nadležnih organa i institucija, kao i njihovo povezivanje sa državnim i gradskim institucijama i organima i naučno - obrazovnim ustanovama radi razmene iskustava, međusobne saradnje i pomoći.\nUdruženje poljoprivrede i prehrambene industrije\nGrupacija skladištara ratarskih proizvoda\nGrupacija proivođača pekarskih proizvoda\nGrupacija malih pivara\nGrupacija prerađivača kafe\nProjekat "Kačerski med"\nProjekat Agro info punktovi


Počele prijave za prvi "IT Girls Hackathon" - oradio.rs\nOtvorene su prijave za prvi "IT Girls Hackathon" u Srbiji, takmičenje u programiranju namenjeno ženama, koje će se održati 3. septembra u Beogradu.\nNa takmičenje se mogu prijaviti sve zainteresovane žene koje imaju ideju za aplikaciju i osnovno poznavanje programskih jezika kojima bi se služile u radu, a cilj takmičenja je razviti prototip softverskog rešenja koje bi imalo primenu u obrazovanju.\n"Hakaton je jedinstven oblik takmičenja koji ima zadatak, ne samo da te kao učesnika motiviše da pobediš, već pre svega da te inspiriše da i nakon njega nastaviš da se razvijaš kao softverski inženjer. U ovom konkretnom slučaju, ta inspiracija je usmerena ka ženama programerima odnosno budućim programerima, a osnovna ideja takmičenja je da podrškom njihovim bavljenjem softverskim inženjeringom ukažemo na važnost heterogenih timova, za uspeh jednog projekta. Bolja komunikacija, drugačiji ugao gledanja na određeni problem i veća produktivnost, samo su neke od dokazanih prednosti rada u timu sastavljenom od pripadnika oba pola", objašnjava Ketrin Simon, jedna od članica žirija i predstavnik švajcarske softverske agencije Namics, koja zajedno sa softverskom zajednicom iz Srbije, "IT Girls", organizuje takmičenje.\nTakmičenje je koncipirano na način da učesnice nakon podele u timove od po četiri člana, imaju na raspolaganju osam sati rada kako bi razvile prototip softverskog rešenja. U pogledu upotrebe programskih rešenja učesnice neće imati nikakvih ograničenja, a svaki tim će dobiti i svog mentora, inženjerku švajcarskog Namicsa, koja će ih savetovati i pomagati im u radu.\n"Ocenjivaće se funkcionalnost, lakoća korišćenja i dizajn aplikacije, ali pre svega originalnost rešenja i jednostavnost njegove primene. Rešenje mora biti funkcionalni prototip, koji bi zaista mogao biti primenjen u realnom okruženju, a nakon završetka takmičenja, on će i ostati u vlasništvu njegovih kreatora", ističe Nevena Sofranić, suosnivač veb portala IT Girls, jednog od organizatora takmičenja.\nDAAD Informativni centar Beograd, u saradnji sa Fondacijom Konrad Adenauer, Gete Institutom i Univerzitetom u Beogradu, organizovaće inovativnu platformu za predstavljanje istraživačkih projekata…


eTrafika saznaje: Koje medije će tužiti klubovi poslanika SNSD i SDS zbog "talačke krize" - eTrafika\neTrafika saznaje: Koje medije će tužiti klubovi poslanika SNSD i SDS zbog “talačke krize”\n10/07/2013 3 min za čitanje\nU razgovoru za eTrafiku predsjednik kluba poslanika SNSD-a u Parlamentarnoj skupštini BiH Drago Kalabić otkrio je koji će se mediji prvi naći na udaru kada se bude podnosila prijava za podršku “talačkoj krizi” iz 6. i 7. juna, te dodaje da su u organizaciji protesta učestvovali OHR, visoki predstavnik Valentin Incko, nekoliko stranih ambasada i nevladine organizacije.\nOn navodi da će se krivične prijave za huškanje naroda na srpske poslanike i onemogućavanje rada i kretanja poslanika u zajedničkim institucijama podnijeti prije svega protiv javnih emitera BHT i FTV, kao i protiv sarajevskog portala Klix.ba.\n“Sigurno je da će uskoro biti pokrenute prijave protiv svih onih koji su onemogućavali rad institucija, slobodu kretanja i pokušavali predstaviti nas Srbe kao glavne krivce. Prvo ćemo sve podatke koje posjedujemo proslijediti Komisiji za odbranu i bezbjednost Parlamentarne skupštine, te ukoliko niko ne bude voljan da podnese odgovarajuće prijave, mi ćemo, tu mislim na klubove poslanika SNSD-a i SDS-a, morati u našoj režiji da tužimo sve one koji su krvi za ono što je učinjeno”, rekao je Kalabić za eTrafiku.\nOn dodaje da je već sakupljeno dovoljno argumenata da se tuže svi organizatori protesta za koje kaže da imaju podršku stranih agencija i ambasda.\n“Svi oni koji neće da se procesuiraju ova krivična djela ustvari rade na legalizaciji nasilja. Sigurno je da kreatori ovih protesta ne misle odustati, a podršku imaju i u mnogim federalnim medijima kao što su portal Klix.ba koji nam je upućivao hiljadu mejlova i kreirao atmosferu linča, BHT koja je direktnim prenosima pozivala na izlazak naroda na ulice i FTV. Sada je već sigurno da ćemo za ovakav način izvještavanja ovih medija podnijeti prijavu” kazao je Kalabić.\nI poslanica u PSBiH Dušanka Majkić potvrdila je za naš portal da će uskoro uslijediti tužbe protiv onih koji su organizovali i medijski podržavali proteste.\n“Mi imamo sve snimljeno i potkrijepljeno dokazima, tako da će uskoro uslijediti i tužbe. Trenutno ne mogu da odajem o kojim licima se radi jer bi na taj način mogla da ugrozim istragu koja je pri kraju”, navela je Majkićeva.\nPolitički analitičar Tanja Topić objašnjava da političari iz RS najavama ovih prijava žele napraviti jednu vrstu alibija za odlazak u Sarajevo i tako javnosti servirati neku vrstu opravdanja.\n“Bili smo svjedoci da su samo prije nekoliko dana političari iz RS žustro odbijali odlazak u Sarajevo i čak najavljivali premještanje institucija u druge gradove, da bi se opet vratili na svoja radna mjesta. Naravno, sad se stvorila potreba da se opravdaju takvi postupci, te su ove prijave alibi za odlazak u Sarajevo, sa kojim bi se u javnosti stvorio utisak da su političari oni koji su žrtve”, naglašava Topićeva za eTrafiku.\nOna je dodala i da će najave ovih prijava sasvim sigurno uticati na građane koji su iskazivali nezadovaoljstvo, ali i na medije, jer se ovim postupkom nastoji sputavati njihovo pravo na slobodu.\n“Moramo biti svijesni da nakon najava tužbi i prijava, građanima će stalno visiti prijetnja nad glavom, jer će od sada svi znati da će se svaki njihov postupak pokušati staviti u negativan kontekst kroz jako opasno spinovanje i političku manipulaciju,” zaključila je Topićeva.


Subvencije za nove radnike dobili Aptiv, Gruner,"Matid obuća" - JUGPRESS\nSubvencije za nove radnike dobili Aptiv, Gruner,”Matid obuća”\nKompanija Aptiv, koja radi u Zelenoj zoni u Leskovcu, u prošloj godini je dobila ugovor za 7,5 miliona evra subvencija iz budžeta Srbije za upošljavanje novih 2.000 radnika.\nOdobrena su sredstava podsticaja u ukupnom iznosu od 127, 4 miliona evra.\nMedju firmama koje su dobile podsticaj sa juga Srbije su i vlasotinački “Gruner” , dodeljeno im je 773.014 evra za zapošljavanje novih 200 radnika.\n“Matid obuća” iz Vladičinog Hana je dobila 75.597 evra za deset novih radnika.\nUkupna vrednost svih planiranih investicija za realizaciju investicionih projekata na osnovu ovih ugovora iznosi 783.774.004,99 evra, navodi se u izveštaju, kao i da će se realizacjom ovih investicionih projekata otvoriti najmanje 12.411 novih radnih mesta.\nNeke kompanije su već najavile odlaganje investicija zbog aktuelne situacije.


Svetska banka odobrila Srbiji tri kredita u vrednosti 225,7 miliona evra\nSvetska banka odobrila je Srbiji tri kredita ukupne vrednosti od 225,7 miliona evra koji su namenjeni unapređenu upravljanja javnim rashodima, restrukturiranju javnih komunalnih preduzeća u oblasti energetike i saobraćaja, i zaštiti zdravlja stanovnika.\nKonkretna korist od prvog kredita od 160,6 miliona evra biće, kako je istaknuto, u tome što će zaposleni u javnoj upravi u Srbiji dobijati istu platu za isti posao. EPS, Srbijagas i Železnica Srbije smanjiće troškove a povećati prihode, dok će 70.000 domaćinstava dobiti podršku kroz program za korisnike koji nisu u mogućnosti da plaćaju račune za električnu energiju.\n"Kada je u pitanju upravljanje javnim rashodima, glavni problem s kojim se Srbija danas suočava jeste kako unaprediti kvalitet javnih usluga a da se pri tome javna potrošnja drži pod kontrolom. Mere će između ostalog uključivati promenu komplikovanog sistema plata u javnom sektoru i povećanje njihove transparentnosti i ujednačenosti", ukazala je Svetska banka.\nU “Srbijagasu” projekat će podržati povećanje stope naplate računa sa 80 odsto koliko je iznosila 2015. godine na 87 odsto, zatim da “Srbijagas” u 2018. godini usvoji desetogodišnji plan za operatera transportnog sistema gasa, kao i petogodišnji plan razvoja za operatera distributivnog sistema.\nU sektoru saobraćaja pozajmica Svetske banke će pomoći da se smanji direktna budžetska podrška za poslovanje železničkih preduzeća sa 13,5 milijardi dinara koliko je iznosila u 2015. godini na 11 milijardi u 2018. godini, kao i da se podigne produktivnost rada i unapredi iskorišćenost kapaciteta. Optimizacija broja zaposlenih trebalo bi da dovede do smanjenja godišnje sume izdvajanja za plate zaposlenih u železnicama u 2018. godini za 25 odsto u odnosu na iznos u 2015. godini.\nTurska “Eksim banka” odobrila Srbiji kredit od 400 miliona dolara za infrastrukturu\nEfektiva: Konačna potvrda da banke ne mogu da naplate obradu kredita\nViše od 50 odsto kupaca bi koristilo Amazon valutu


Ponovo radi pozorište – ali na otvorenom – GRAD Kruševac\nNaslovna » Kultura » Ponovo radi pozorište – ali na otvorenom\nPredstavom „Tri praseta“, Kruševačko pozorište otvara ovogodišnju pozorišnu sezonu u našem gradu. Dečija predstava po Andersenovoj bajci i u režiji Zorana Lozančića igraće se u nedelju 20. septembra na otvorenom, na Trgu glumaca (nekadašnjem Trgu mladih) u 19 sati. Pre toga, 13. septembra će deo ansambla Kruševačkog zajedno sa kolegama iz niškog Narodnog pozorišta sa koprodukcijskom predstavom „Kako vam drago“, rađenom u saradnji sa Nišvil džez festivalom, gopstovati na Šekspir festivalu u Čortanovicima\nDo kraja septembra na otvorenoj sceni na Trgu glumaca Kruševačko pozorište izvešće još jednom „Tri praseta“, u sredu 24. septembra i „Ružno pače“, takođe u režiji Zorana Lozančića, u nedelju 27. septembra. Obe predstave počinju u 19 sati.\nU subotu, 26. septembra od 19,30 publika može na Trgu glumaca pogledati monodramu Biljane Jocić „Muškarci“.\nKada je reč o gostovanjima, osim na Šekspir festivalu u Čortanovcima, predstava „Kako vam drago“ po tekstu Viljema Šekspira i u režiji Nikite Milivojevića, gostuje i na festivalu Teatar u tvrđavi Smederevo.\nKruševački ansambl tokom septembra očekuje još i gostovanje na festivalu Pozorište u Aleksincu, gde će igrati dečiju predstavu „Mačak otišao u hajduke“ po motivima iz proze Branka Ćopića. Adaptaciju i režiju ove predstave potpisuje Aleksandar Pejaković.\nPredstavom „Tri praseta“, Kruševačko pozorište otvara ovogodišnju pozorišnu sezonu u našem gradu. Dečija predstava po Andersenovoj bajci i u režiji Zorana Lozančića igraće se u nedelju 20. septembra na otvorenom, na Trgu glumaca (nekadašnjem Trgu mladih) u 19 sati. Pre toga, 13. septembra će deo ansambla Kruševačkog zajedno sa kolegama iz niškog Narodnog pozorišta sa koprodukcijskom predstavom „Kako vam drago“, rađenom u saradnji sa Nišvil džez festivalom, gopstovati na Šekspir festivalu u Čortanovicima Do kraja septembra na otvorenoj sceni na Trgu glumaca Kruševačko pozorište izvešće još jednom „Tri praseta“, u sredu 24. septembra i „Ružno pače“, takođe u režiji Zorana…\nTag : pozorište\nPrethodni : Subvencije hotelijerima u 70 gradova i opština, na spisku i Kruševac\nSledeći : U Kruševcu ukinuta vanredna situacija\n26. oktobra 2020., 19:44


U 2018. vaučeri za turiste i podsticaji za turističke agencije najavio ministar Ljajić!!!\nMinistar trgovine, turizma i telekomunikacija Srbije Rasim LJajić izjavio je da je za dodelu 80.000 vaučera za podsticaj domaćeg turizma u 2018. godini opredeljeno 400 miliona dinara.\nMinistar trgovine, turizma i telekomunikacija Srbije Rasim LJajić izjavio je da je za dodelu 80.000 vaučera za podsticaj domaćeg turizma u 2018. godini opredeljeno 400 miliona dinara. On je u intervjuu agenciji Beta rekao da je u 2017. godini podeljeno oko 91.000 vaučera i da će, ako bude potrebe, i ove godine biti opredeljena dodatna sredstva za još vaučera. Najavio je da se ove godine ponovo uvodi mera podsticaja turističkim agencijama u Srbiji za organizovano dovođenje stranih turista i da je za to namenjeno 50 miliona dinara.\n„Želimo da pomognemo domaćim turističkim agencijama i agencijama koje rade sa stranim partnerima“, rekao je LJajić.\nObjasnio je da ta mera predviđa subvencije od pet do 10 evra po turisti, zavisno da li je organizator putovanja ili radi sa nekom od stranih agencija. Cilj te mere je, kako je naveo, da što više stranih turista dođe u Srbiju. Podsetio je da prethodni put u 2016. godini, kada je ta mera takođe bila uvedena, ta sredstva nisu iskorišćena, jer su se agencije žalile na komplikovane procedure i naglasio da su sada procedure znatno pojednostavljene.\n„Verujem da ćemo napokon iskoristiti ta sredstva jer smo maksimalno pojednostavili procedure i da će se to odraziti na veći broj dolazaka stranih turista“, rekao je LJajić.


Paralelne vizije – Visionary Thinking\nNazad na Aktuelno:\nFestival Paralelne vizije – muzika i film, koprodukcioni je poduhvat Beogradskog festivala supkulture Paralel, Doma omladine Beograda i Visionary Thinking. Prvo izdanje imao je septembra 2016. Kao ideja živeo je već neku godinu pre toga, i logičan je nastavak Paralelovog programa Paradocs, u okviru koga je predstavljen niz dokumentarnih muzičkih filmova. U odnosu na Paradocs, Paralelne vizije idu korak dalje, i u svoj koncept, pored dokumentarnih, uključuju i igrane filmove, i to sve one koji na bilo koji način, posredno i neposredno, imaju veze s muzikom. Dugoročna je namera je da se ide u širinu, i da se predstave filmovi koje s muzikom povezuju različite niti. Tako su u svom prvom izadnju Paralelne vizije imale i jedan konvencionalan biografski film (Tim Maja), kao i jedan nekonvencionalan (Nina), jedan ‘produženi video spot’ (Uništeno srce) i jedan tipičan mjuzikl (Urbana porodica), jedan pravi coming-of-age s rokenrol pozadinom (Spajk Ajlend) ali i dva filma čija se povezanost s muzikom iskazuje na posve drugačiji, rekli bismo i originalan način. To su Hunky Dory, svojevrsna igrano-filmska adaptacija legendarnog albuma Dejvida Bouvija, te Uzvodna boja, čije su slike i zvuci, kako je to već po premijeri primećeno, organizovani po principima muzike, uključujući „upotrebu repeticije, ritmičke strukture i antifonije”.\nI pri izboru dokumentarnih filmova načinjen je sličan pokušaj. Bilo je tu i istorije (Dobra stara Frida) i političke istorije (Zvezde iza gvozdene zavese), i socijale (Filharmonija s deponije) i aktuelnih dešavanja (Moraće prvo da nas ubiju), te fenomenologije stila života (Rokabili svet) i novih muzičkih pokreta (Favela fank, pogled iznutra).\nNa isti način je vođeno računa da izabrani filmovi ne budu samo oni koji su ‘miljenici festivala’ i kritičara, već i oni koji su izazvali, kako se to uobičajeno kaže, kontroverze. Tako su se na jednom mestu našli i širom sveta nagrađivana Filharmonija s deponije – po odluci žirija festivala pobednik i prvih Paralelnih vizija – i Uzvodna boja kultnog reditelja Šejna Karuta koji kritika naprosto obožava, ali i Nina, najpre iskasapljena a onda i sahranjena od strane te iste kritike.\nIzuzetno pozitivne reakcije publike obavezuju nas na još sadržajnije i sveobuhvatije druge Paralelne vizije koje će se održati septembra 2017.


Da li su turisti laka meta za onlajn finansijski kriminal? – ICT Vesti\nDa li su turisti laka meta za onlajn finansijski kriminal?\n16. Avgusta 2016. Razno 0 Comments\nPrema novom istraživanju kompanije Kaspersky Lab, potrošači, uključujući turiste i ljude koji putuju u poslovne svrhe, vrše veliki broj onlajn finansijskih transakcija kada su u inostranstvu, čime se izlažu riziku usled neadekvatne zaštite.\nIstraživanjem je otkriveno da 44 odsto putnika veruje da je gubitak novca jedan od tri najveća problema sa kojom se mogu suočuti u inostranstvu, a čak 40 odsto njih smatra da je kompromitovanje kreditne kartice među tri najveća problema. Ove brige su zasnovane na realnim činjenicama – istraživanje je takođe ukazalo na to da postoji realna opasnost od gubitka novca na putovanju: 19 odsto ispitanika je iskusilo takav gubitak, dok je 8 odsto njih izjavilo da su bili u situaciji da su im sajber kriminalci kompromitovali karticu dok su bili u inostranstvu.\nNasuprot tome, manji broj ispitanika je kao jedan od tri najveća problema sa kojim su se susreli tokom putovanja naveo inficiranje uređaja (9 odsto) ili onlajn prevaru (18 odsto). Ovo je uprkos činjenici da je 12 odsto njih bilo žrtva sajber kriminala u inostranstvu.\nNije izneneđujuća činjenica da putnici postaju česte žrtve sajber kriminala. Prema rezultatima istraživanja, 74 odsto njih se povezuje na javne Wi-Fi mreže bilo gde u inostranstvu i koristi ovu potencijalno rizičnu vezu, koju sajber kriminalci mogu da presretnu, 44 odsto njih koristi usluge onlajn bankarstva a čak 39 odsto ispitanika kupuje preko interneta. Bez odgovarajuće zaštite, ovakvo ponašanje izlaže korisnike i njihov novac nepotrebnoj opasnosti, ali uprkos tome samo 30 odsto korisnika koristi bezbednu VPN konekciju pri povezivanju na javne Wi-Fi mreže, dok 22 odsto njih naglašava da ne preduzima nikakve bezbednosne mere.\n„U današnjem povezanom svetu, u mogućnosti smo da jednostavno putujemo, kako zbog posla tako i kao turisti, i da budemo povezani dok smo na putovanju. Ova mogućnost donosi sa sobom neverovatne i uzbudljive mogućnosti, ali nas takođe izlaže opasnostiama ukoliko nismo oprezni. Svima je jednostavno da se povežu preko potencijalno nesigurnih Wi-Fi mreža u inostranstvu, i nastave sa svojim onlajn navikama, kao što je korišćenje onlajn bankarstva ili kupovina na internetu, bez razmišljanja o posledicama njihovih odluka i navika. Budući da je u toku letnja sezona, apelujemo na putnike da budu oprezni, dobro razmisle o svojim aktivnostima na mreži u inostranstvu i koriste bezbednosne mere kako bi zaštitili svoj novac“, izjavio je Dejvid Em (David Emm), glavni bezbednosni istraživač u kompaniji Kaspresky Lab.\nDa bi sprečili gubitak novca, korisnici treba da se ponašaju bezbedno kada su u inostranstvu. Nikada ne treba da izgube iz vida kreditne kartice, konekcija na internet bi trebalo da bude sprovedena samo preko bezbedne VPN mreže, a takođe je poželjno i da koriste pouzdano bezbednosno rešenje ili alat, kao što je Safe Money program kompanije Kaspersky Lab, kako bi zaštitili sebe. Kao sastavni deo rešenja Kaspersky Internet Security i Kaspersky Total Security, Safe Money omogućuje korisnicima da bezbedno sprovode sve finansijske transakcije ili onlajn plaćanja.


RTCG - Radio Televizija Crne Gore - Nacionalni javni servis :: Društvo :: Makedoniji 100.000 eura i humanitarna pomoć\nOD CRNE GORE 12. 08. 2016. 19:32 >> 19:17 6\nZa pomoć Makedoniji, koju je proteklog vikenda pogodilo nevrijeme praćeno poplavama, Crna Gora je izdvojila 100 hiljada eura finansijske pomoći u gotovini kao i humanitarnu pomoć u robi i sanitetskim i intendantskim sredstvima u vrijednosti od stotinu hiljada eura.\n"Odlukom užeg kabineta Vlade Crne Gore donijetoj u petak 12. avgusta 2016. godine Vladi Republike Makedonije upućeno je 100.000 eura pomoći iz naše tekuće budžetske rezerve", saopšteno je iz Vlade.\nKonkretnu pomoć u robi, kako se dodaje, sanitetskim i intendatskim sredstvima neophodnim u vanrednim situacjama uputili su prema prekjučerašnjem obraćanju Republike Makedonije i specifikaciji koja je sačinjena u saradnji nadležnih državnih organa dviju država Vojska Crne Gore, Direktorat za vanredne situacije Ministarstva unutrašnjih poslova i Glavni grad Podgorica. Na poziv predsjednika Vlade Crne Gore Mila Đukanovića pomoć su izdvojila i privatna preduzeća iz cijele Crne Gore među kojima: „Voli“, „LD Gradnja“; „Stadion“, „Eko Per“, „Gorska“, „Božja voda“ i „Aqua Bianca“ kao i „Zetatrans“ koji je donirao usluge carinskog zastupanja u Crnoj Gori.\n"Humanitarna pomoć utovarena u šest kamiona sastoji se, između ostalog, od 62,9 tona flaširane vode, 3.000 konzervi hrane, 50 kompleta dječje hrane i pelena, 1.000 litara sredstava za dezinfekciju i 300 pakovanja deterdženata, 100 paketa za održavanje higijene, 20 šatora, 1.000 vreća za spavanje, 2.000 lopata, 100 krampova, 5.000 peškira, 100 kišnih mantila, 2.000 multiterenskih policijskih rančeva, 50 nosila za povrijeđena lica, 100 pari gumenih čizama i 400 ćebadi", zaključuje se u saopštenju.


Misterija oko nastupa na Evrosongu: Madona nije potpisala ugovor ali je započela probe - Hello! magazin\nMisterija oko nastupa na Evrosongu: Madona nije potpisala ugovor ali je započela probe\nPop ikona Madona stigla je u Izrael u noći izmedju utorka i srede pred planirani nastup u subotu, u finalu takmičenja za pesmu Evrovizije.\nPevačica je odbacila pozive propalestinskih aktivista da bojkotuje takmičenje koje traje od 14. do 18. maja, ali još nije potpisala zvaničan ugovor o nastupu na bini u kongresnom centru Expo Tel Aviv, navode izraelski mediji. Da ugovor još nije potpisan potvrdio je i izraelski javni servis Kan.\nIpak, Madona je počela probe pred nastup, a na Instagramu je objavila nekoliko kratkih snimaka i fanovima obećala posebno iskustvo.\nA post shared by Madonna (@madonna) on May 15, 2019 at 2:06am PDT\nOna je doputovala na medjunarodni aerodrom Ben Gurion u privatnom avionu, noseći šešir širokog oboda koji je sprečio paparace da joj vide lice.\nOdsela je u Hotelu Dan u Tel Avivu gde se navodno sa pratnjom smestila na čitavom petom spratu.\nU utorak je Madona rekla da je odlučna da nastupi u finalu Evrosonga uprkos pozivu na bojkot jer se takmičenje održava u Izraelu.\nMadonini producenti su u aprilu najavili da će ona pevati u finalnom delu nadmetanja čiji je domaćin Tel Aviv zahvaljujući pobedi izraelske pevačice Nete Barzilai u Lisabonu prošle godine.\nUčešće Madone pokrenulo je talas protesta međunarodnog pokreta za bojkot, prestanak investiranja i sankcije protiv Izraela koji godinama vrši pritisak na investitore i umetnike da se klone te zemlje zbog njenog odnosa prema Palestincima.\nA post shared by COMMON MADONNA FAN (@commonmadonnafan) on May 15, 2019 at 4:26am PDT\nLegendarna 60-ogodišnja pevačica poznata po hitovima iz 1980-tih i 1990-tih godina poput “Material Girl” i “Like A Virgin” je najavila da nikada neće prestati da se bavi muzikom da bi udovoljila nečijem političkom planu, niti će prestati da govori protiv kršenja ljudskih prava bez obzira gde u svetu se dešavaju.\nKanadsko-izraelski filantrop Silvan Adams navodno finansira veliki deo cene Madoninog nastupa od 1,3 miliona dolara i ona je doputovala u njegovom avionu.\nA post shared by Madonna (@madonna) on May 15, 2019 at 4:01am PDT\nZa četvrtak je zakazano drugo polufinale nakon što je juče održano prvo.\nIzrael je bio domaćin pesme Evrovizije dva puta u Jerusalimu 1979. i 1999. godine, a ukupno je pobedio četiri puta.\nZavršeno je prvo polufinalno veče Evrovizije: Nevena Božović je u finalu! (foto/video)\nIzvršni supervizor Evrovizije Jon Ola Sand označio je kao malo čudnu situaciju u kojoj ugovor o nastupu Madone još nije bio potpisan.\nPredviđali su joj debakl, ali su pogrešili: Madona oborila još jedan svetski rekord\nMadona povređena: I ja sam samo ljudsko biće od krvi i mesa! (video)\nŠuška se: Madona u decembru na Jahorini?